Emu Nsɛm
© 2014 Watch Tower Bible and Tract Society of Pennsylvania
Dwuma Bɛn na Yehowa De Mmea Di?
KRATAFA 6 • NNWOM: 86, 104
Onyankopɔn Asɛm Wɔ Nkwa—Fa Di Dwuma!
KRATAFA 11 • NNWOM: 114, 101
KRATAFA 16 • NNWOM: 51, 91
Baabi a Wowɔ Biara Tie Yehowa Nne
KRATAFA 21 • NNWOM: 26, 89
▪ Dwuma Bɛn na Yehowa De Mmea Di?
Yebehu sɛnea atuatew a ɛbaa Eden no awie mmea ne mmarima. Yɛbɛhwɛ nea mmea bi a wosuro Onyankopɔn yɛe tete no. Afei nso yebehu dwuma a Onyankopɔn de mmea di nnɛ.
▪ Onyankopɔn Asɛm Wɔ Nkwa—Fa Di Dwuma!
Ɔdawurubɔfo biara pɛ sɛ otumi yɛ asɛnka adwuma no yiye. Yɛbɛhwɛ sɛnea yɛde Bible ne nkratawa bedi dwuma de abɔ kwan ma yɛatumi ne nnipa pii abɔ nkɔmmɔ. Bio nso yɛbɛhwɛ sɛnea yɛbɛkan Bible no ma aka nkurɔfo koma.
▪ Sɛnea Yehowa Bɛn Yɛn
Ehia sɛ yɛn mu biara ne yɛn Bɔfo no fa adamfo. Yebehu sɛnea Yehowa nam agyede no ne n’Asɛm no so ka yɛn ba ne nkyɛn.
▪ Baabi a Wowɔ Biara Tie Yehowa Nne
Sɛ yɛpɛ sɛ yɛde nokware no bɔ yɛn bra a, ɛsɛ sɛ yetie nea Yehowa ka. Yɛbɛhwɛ kwan a yɛbɛfa so atie Yehowa nne na Satan anaa yɛn sintɔ antwetwe yɛn ankɔ asiane mu. Adesua yi bɛboa yɛn ma yɛahu mfaso a ɛwɔ so sɛ yɛne nokware Nyankopɔn no bedi nkitaho daa.
3 Wo Nsa Ka “Aduan Bere a Ɛsɛ Mu”?
26 ‘San Bra na Hyɛ Wo Nuanom Den’
29 Nsɛmmisa a Efi Akenkanfo Hɔ
ANIM: Anuanom mmea redi obi adanse wɔ Russia kasa mu wɔ Tel Aviv mpoano baabi. Jaffa na egu koko so no; ɛno ara ne tete hyɛn gyinabea Joppa
8,050,000
1,459
2,671
YƐTE bere a emu yɛ den paa mu. (2 Tim. 3:1-5) Yɛdɔ Yehowa na yɛasi yɛn bo sɛ yɛde Bible bɛbɔ yɛn bra, nanso daa yehyia tebea horow a ɛsɔ yɛn gyidi hwɛ. Yesu hui sɛ biribi a ɛte saa bɛba, na ɔmaa n’akyidifo no awerɛhyem sɛ ɔbɛhyɛ wɔn den kosi sɛ awiei no bɛba. (Mat. 24:3, 13; 28:20) Ɛnde, dɛn na Yesu yɛe de hyɛɛ wɔn den? Ɔpaw akoa nokwafo bi sɛ ɔmma wɔn honhom fam “aduan bere a ɛsɛ mu.”—Mat. 24:45, 46.
Afe 1919 na ɔpaw akoa nokwafo no. Efi saa bere no waboaboa “n’asomfo” mpempem ano de wɔn aba Onyankopɔn ahyehyɛde no mu. Saa nkurɔfo yi fi wiase aman nyinaa so na wɔka kasa horow pii. Yesu nam akoa nokwafo no so rema n’asomfo yi nyinaa aduan. (Mat. 24:14; Adi. 22:17) Nanso ɛnyɛ kasa nyinaa mu na yɛn nhoma ne video no bi wɔ, na ɛnyɛ obiara nso na ɔwɔ kɔmputa anaa Intanɛt a ɔde kenkan yɛn nhoma. Ɛho nhwɛso ni: Video ne nsɛm pii wɔ hɔ a jw.org nko ara so na ɛwɔ, nanso ɛnyɛ obiara na ne nsa ka bi. Ɛnde, eyi kyerɛ sɛ ebinom nnya aduan a ɛbɛma wɔn gyidi ayɛ den anaa? Ansa na wubebua sɛ aane anaa dabi no, ma yensusuw nsɛmmisa nnan yi ho.
Bere a Ɔbonsam sɔɔ Yesu hwɛe na ɔkae sɛ ɔmma abo nnan paanoo no, Yesu kae sɛ: “Ɛnyɛ paanoo nkutoo so na onipa nam bɛtena ase, na mmom asɛm biara a efi Yehowa anom nso.” (Mat. 4:3, 4) Yehowa anom asɛm wɔ Bible mu. (2 Pet. 1:20, 21) Enti Bible ne ade titiriw a Yehowa nam so ma yɛn aduan.—2 Tim. 3:16, 17.
Yehowa ahyehyɛde no ama wɔatintim Wiase Foforo Nkyerɛase no nyinaa anaa ne fã bi wɔ kasa bɛboro 120 mu, na afe biara wɔyɛ bi wɔ kasa foforo mu ka ho. Wiase Foforo Nkyerɛase akyi no, kuw ahorow nso atintim Bible mpempem pii wɔ kasa bebree mu. Eyi nyinaa rekɔ so, efisɛ ɛyɛ Onyankopɔn pɛ sɛ “ogye nnipa ahorow nyinaa ma wobenya nokware no ho nimdeɛ a edi mũ.” (1 Tim. 2:3, 4) ‘Abɔde biara nni hɔ a ɛnna adi Yehowa anim,’ enti yebetumi anya awerɛhyem sɛ ɔbɛtwe “wɔn a wonim wɔn honhom mu ahiade” aba n’ahyehyɛde no mu na wama wɔn aduan.—Heb. 4:13; Mat. 5:3, 6; Yoh. 6:44; 10:14.
Sɛ obi kan Bible no na ɔma ɛso hɔ ara a, ɛremma ne gyidi nyɛ den. Ɛsɛ sɛ ɔte nea ɔrekan no ase na ɔde bɔ ne bra. (Yak. 1:22-25) Asomafo no bere so no biribi sii a ɛboa ma yehu nokware a ɛwɔ asɛm yi mu. Na Etiopiani piani bi rekenkan Onyankopɔn Asɛm no, ɛnna Filipo baa ne nkyɛn bebisaa no sɛ: “Wote nea worekenkan no ase?” Opiani no buae sɛ: “Sɛ obi ankyerɛ me a, mɛyɛ dɛn atumi ate ase?” (Aso. 8:26-31) Enti Filipo boaa no maa ɔtee nea ɔrekenkan no ase. Asɛm no kaa opiani no koma paa ma ɔbɔɔ asu. (Aso. 8:32-38) Saa na yɛn nhoma ahorow no nso boa yɛn ma yɛdɔ asukɔ wɔ nokware no mu; ɛka yɛn ma yɛde nea yesua bɔ yɛn bra.—Kol. 1:9, 10.
Nhoma horow ma Yehowa asomfo nya honhom fam aduan pii di mee, na yenya honhom fam nsu nom ma yɛn ho dwo yɛn. (Yes. 65:13) Sɛ yɛbɛyɛ nhwɛso a, Ɔwɛn-Aban no kyerɛkyerɛ Bible nkɔmhyɛ mu, na ɛboa ma yɛte Bible nkyerɛkyerɛ ase yiye de bɔ yɛn bra. Seesei, wotintim Ɔwɛn-Aban no wɔ kasa bɛboro 210 mu. Yɛnhwɛ Nyan! nso. Wotintim wɔ kasa bɛyɛ 100 mu, na ɛboa ma yɛte Yehowa adebɔ ase yiye. Bio nso ɛma yehu ɔkwan a yɛde Bible afotu bedi dwuma. (Mmeb. 3:21-23; Rom. 1:20) Akoa nokwafo no ayɛ nhoma ne nneɛma afoforo wɔ kasa bɛboro 680 mu! Ɛnde, wugye bere kan Bible no da biara da? Na nsɛmma nhoma ne nhoma afoforo a wotintim wɔ wo kasa mu afe biara no nso ɛ? Wobɔ mmɔden kenkan ne nyinaa?
Sɛ yeyi nhoma ahorow si nkyɛn a, Yehowa ahyehyɛde no siesie kasa a wɔma wɔ asafo nhyiam ne ɔmansin ne ɔmantam nhyiam ase. Sɛ wokɔ nhyiam a ɛte saa a, w’ani nnye ɔkasa ne drama ne ɔyɛkyerɛ ahorow no ho anaa? Nokwasɛm ne sɛ Yehowa to yɛn pon ma yɛn aduan a ɛte apɔw!—Yes. 25:6.
Mmuae no yɛ dabi. Ɛwom, ɛtɔ da a Yehowa asomfo bi nya nneɛma bi a afoforo nnya. Nanso ɛnsɛ sɛ eyi yɛ yɛn nwonwa. Adɛn ntia? Yɛnhwɛ asomafo no sɛɛ. Yesu kaa nsɛm bi kyerɛɛ wɔn nanso wanka ankyerɛ asuafo a aka no. (Mar. 4:10; 9:35-37) Nanso ɛno nkyerɛ sɛ asuafo yi hweree biribi; biribiara a ɛbɛma wɔn gyidi ayɛ den no wɔn nsa kae.—Efe. 4:20-24; 1 Pet. 1:8.
Ade foforo a ɛsɛ sɛ yɛhyɛ no nsow ne sɛ ɛnyɛ biribiara a Yesu kae na ɛwɔ Bible mu. Ɔsomafo Yohane kyerɛwee sɛ: “Nneɛma foforo pii wɔ hɔ a Yesu yɛe a, sɛ wɔkyerɛw ne nyinaa a, anka misusuw sɛ nhoma a wɔbɛkyerɛw no renkɔ wiase mpo.” (Yoh. 21:25) Ɛyɛ nokware, Yesu akyidifo a na ɔne wɔn wɔ hɔ no huu ne ho nsɛm pii a yennim, nanso hwee mmɔɔ yɛn. Biribiara a ɛsɛ sɛ yehu na yɛatumi adi Yesu akyi no, Yehowa de ama yɛn.—1 Pet. 2:21.
Afei yɛnhwɛ nkrataa a asomafo no kyerɛw kɔmaa asafo ahorow no. Anyɛ yiye koraa no, yebetumi aka sɛ Paulo krataa baako deɛ ɛnka Bible ho. (Kol. 4:16) Ɛnde, eyi kyerɛ sɛ honhom fam aduan a wɔde ma yɛn no nni mũ anaa? Ɛnte saa koraa. Yehowa nim nea ɛbɛboa ama yɛn ase atim, na ɔde ne nyinaa ama yɛn.—Mat. 6:8.
Yehowa nim nea ɛbɛboa ama yɛn ase atim, na ɔde ne nyinaa ama yɛn
Ɛnnɛ Yehowa asomfo bi nya honhom fam aduan pii sen afoforo. Ebia yɛn nhoma no pii nni wo kasa mu. Sɛ saa mpo a, kae sɛ Yehowa dwen wo ho. Bɔ mmɔden sɛ wubesua nhoma a ɛwɔ wo kasa mu, na ɛbɛyɛ yiye a kɔ adesua wɔ baabi a wobɛte kasa no. Nya awerɛhyem sɛ Yehowa bɛboa ma wo gyidi ayɛ den.—Dw. 1:2; Heb. 10:24, 25.
Yɛn nsɛmma nhoma ne nhoma afoforo pii wɔ Yehowa Adansefo Intanɛt dwumadibea hɔ. Afei woasiesie nneɛma pii wɔ hɔ ama awarefo, mmerante ne mmabaa, awofo, ne mmofra nkumaa. Mmusua betumi de nsɛm yi bi ayɛ Abusua Som. Sɛ Gilead Sukuufo wie wɔn adesua anaa sɛ ahyehyɛde no yɛ afe afe nhyiam a, wɔde ho amanneɛbɔ ba Intanɛt dwumadibea hɔ. Afei nso sɛ atoyerɛnkyɛm bi si ma Yehowa asomfo ho ka anaa wɔde yɛn nuanom kɔ asɛnnibea a, wɔde ho nsɛm ba jw.org hɔ ma anuanom a wɔwɔ wiase afanan nyinaa hu nea ɛrekɔ so. (1 Pet. 5:8, 9) Bio nso Intanɛt dwumadibea no boa ma nnipa pii te asɛmpa no. Sɛ wɔabra yɛn adwuma no wɔ ɔman bi so mpo a, nnipa tumi kɔ dwumadibea hɔ kɔ kenkan nsɛm.
Nanso sɛ wutumi kɔ Intanɛt dwumadibea hɔ oo, wuntumi nkɔ hɔ oo, nea ɛbɛboa wo ma woayɛ den honhom mu deɛ, ɛmmɔɔ wo. Akoa nokwafo no hwɛ sɛ wobetintim nhoma ne nneɛma ahorow ama Yehowa somfo biara anya honhom fam aduan adi amee. Enti sɛ wunni kɔmputa a wode bɛkɔ jw.org so a, nhaw wo ho sɛ kyenkyen ara a ɛsɛ sɛ wunya bi. Sɛ onua bi pɛ sɛ otintim nsɛm kakra fi Intanɛt dwumadibea hɔ ma wɔn a wonni bi a, obetumi ayɛ saa. Nanso ɛnsɛ sɛ asafo no de to ne ho so sɛ ɛbɛyɛ saa.
Ɛyɛ yɛn dɛ sɛ Yesu adi ne bɔhyɛ so na wama yɛn honhom fam nneɛma a yehia. Bere a nna edi akyiri yi rebɛn no, ɛsɛ sɛ yɛn nyinaa nya awerɛhyem sɛ Yehowa bɛkɔ so ara ama yɛn honhom fam “aduan bere a ɛsɛ mu.”
“Mmea a wɔka asɛmpa no yɛ asafodɔm kɛse.”—DW. 68:11.
1, 2. (a) Akyɛde bɛn na Onyankopɔn de maa Adam? (b) Adɛn nti na Onyankopɔn maa Adam ɔhokafo? (Hwɛ mfonini a ɛwɔ adesua yi mfiase no.)
BIRIBI nti na Yehowa bɔɔ asase no. Bible ka sɛ: “Ɔnwenee sɛ wɔntena so.” (Yes. 45:18) Onipa a odii kan bɔɔ no ne Adam, na na sintɔ biara nni ne ho. Onyankopɔn de no tenaa turo fɛfɛɛfɛ bi mu wɔ Eden. Sɛ Adam hwɛ nnua akɛse ne nsuten a ɛsen yɔɔ fa hɔ ne mmoa a wɔredi agorɔ a, akyinnye biara nni ho sɛ n’ani gyei paa! Nanso na ade titiriw bi abɔ no. Ná ɛyɛ dɛn? Yehowa ankasa anom asɛm ma yehu mmuae no. Ɔkae sɛ: “Enye sɛ onipa no nko bɛtena. Merebɛyɛ ɔboafo ama no, ɔhokafo a ɔfata no.” Afei Onyankopɔn maa Adam daa hatee, na oyii ne mfe mparow (anaa mpadeɛ) baako na ɔde “yɛɛ ɔbea.” Bere a Adam nyanee no, anigye ne dɛn! Ɔkae sɛ: “Aa, me nnompe mu dompe ne me honam mu nam ni. Oyi na wɔbɛfrɛ no ɔbea, efisɛ ɔbarima mu na woyii no fii.”—Gen. 2:18-23.
2 Ɔbea no yɛ akyɛde a ɛso bi nni a Onyankopɔn de maa ɔbarima, efisɛ na ɔbɛyɛ ne boafo. Na ɔbea no benya hokwan kɛse nso awo mma. “Adam too ne yere din Hawa, efisɛ na ɔbɛyɛ ateasefo nyinaa maame.” (Gen. 3:20) Hokwan a Onyankopɔn de maa Adam ne Hawa sɛ wobetumi awo no yɛ akyɛde nwonwaso paa. Na wobetumi awo wɔn sɛso nnipa a sintɔ nni wɔn ho. Enti nkakrankakra anka asase nyinaa bɛdan paradise na nnipa a wɔyɛ pɛ ahyɛ so ma. Afei wobedi asase ne ɛso nneɛma so.—Gen. 1:27, 28.
3. (a) Dɛn na na Adam ne Hawa bɛyɛ na Onyankopɔn ahyira wɔn, nanso dɛn na esii? (b) Nsɛmmisa bɛn na yebesusuw ho?
3 Nanso sɛ Onyankopɔn behyira Adam ne Hawa a, na ɛsɛ sɛ wɔyɛ osetie ma no na wogye tom sɛ ɔno ne Otumfoɔ Pumpuni no. (Gen. 2:15-17) Sɛ Adam ne Hawa yɛ osetie ma Onyankopɔn a, ɛnde ɔno nso bɛyɛ nea wabɔ ne tirim sɛ ɔbɛyɛ ama wɔn nyinaa. Nanso Satan dɛɛfoɔ, nea Bible frɛ no “ɔwɔ dedaw” no, piapiaa Adam ne Hawa maa wɔyɛɛ bɔne tiaa Onyankopɔn. (Adi. 12:9; Gen. 3:1-6) Ɛnde, saa atuatew no aka mmea sɛn? Tete no, dɛn na mmea bi a wosuro Onyankopɔn yɛe? Adɛn nti na yebetumi aka sɛ Kristofo mmea a wɔwɔ hɔ nnɛ yɛ “asafodɔm kɛse”?—Dw. 68:11.
4. Bere a Adam ne Hawa yɛɛ bɔne no, hena na Onyankopɔn de ɛho asodi too ne so?
4 Bere a Yehowa frɛɛ Adam sɛ onyi ne ho ano no, tie nea ɔkae: “Ɔbea a wode no maa me no na ɔmaa me dua no aba no bi dii.” (Gen. 3:12) Nea edi kan, Adam annye ne mfomso antom; nea ɛto so mmienu, ɔprɛw asɛm no too ɔbea a Onyankopɔn de ama no no so. Sɛ yɛbɛka paa a, ɔprɛw asɛm no too Onyankopɔn so, efisɛ ɔno na ɔde ɔbea no maa no. Adam ne Hawa na wɔyɛɛ bɔne, nanso na asodi no nyinaa da Adam so. Enti ɔsomafo Paulo kyerɛwee sɛ “ɛnam onipa biako so na bɔne baa wiase, na owu nam bɔne so bae.”—Rom. 5:12.
5. Onyankopɔn ama nnipa kwan sɛ wɔn ankasa nni wɔn ho so. Dɛn na afi mu aba?
5 Satan maa Adam ne Hawa nyaa adwene sɛ Onyankopɔn tumidi ho nhia; wɔn ankasa betumi adi wɔn ho so. Eyi kɔfaa asɛm titiriw bi bae: Hena na ɔfata sɛ odi nnipa so? Na Onyankopɔn pɛ sɛ obua asɛm no ma esi, enti ɔmaa kwan maa nnipa dii wɔn ho so bere tenten bi. Na ɔno ara nim sɛ obiara ntumi nsian kokuromoti ho mmɔ pɔw; sɛ Onyankopɔn nsa nnim a, nnipa nniso renkosi hwee. Ampa-ne-ampa ara, nnipa nniso de ɔhaw ne abɛbrɛsɛ na abɛto adesamma so. Wo deɛ yɛrenka nkɔ akyiri; sɛ yɛhwɛ mfe ɔha a atwam a, akodi ama nnipa bɛyɛ 100,000,000 atotɔ. Yɛreka yi, mmarima, mmea ne mmofra a wɔn ho nni asɛm ka ho. Enti ɛho nhia sɛ yɛbɔre hwehwɛ adanse de kyerɛ sɛ “enni onipa nsam, sɛnea ɔnam a obetutu n’anammɔn.” (Yer. 10:23) Nokware Kristofo nim saa nokwasɛm yi, enti wogye tom sɛ Yehowa ne wɔn Sodifo.—Monkenkan Mmebusɛm 3:5, 6.
6. Aman pii so no, dɛn na wɔde yɛ mmea?
6 Mmarima ne mmea nyinaa hu amane wɔ Satan wiase yi mu. (Ɔsɛnk. 8:9; 1 Yoh. 5:19) Nanso sɛ yɛreka paa a, mmea na nnipa yɛ wɔn ayayade kɛse. Wo deɛ yɛnyɛ nhwɛso kakra. Akontaabu kyerɛ sɛ, sɛ woyi mmea 100 si hɔ a, emu 30 deɛ wɔn kununom anaa wɔn mpenafo hwe wɔn yɛ wɔn ayayade. Baabi wɔ hɔ a wogyigye mmarimaa so, efisɛ wosusuw sɛ wɔn na wobenyin abɛhwɛ wɔn awofo ne wɔn nananom na wɔawo mma asi wɔn ananmu sɛnea ɛbɛyɛ a abusua no din renyera. Aman bi so no, nnipa susuw sɛ mmea so nni mfaso, enti sɛ wohwɛ nyinsɛn a wotu gu a, mmea dɔɔso paa.
7. Adɛn nti na yebetumi aka sɛ Onyankopɔn too nhyɛase pa maa mmarima ne mmea nyinaa?
7 Onyankopɔn ani nnye ho koraa sɛ obi bɛyɛ mmea basabasa. Obu mmea na odi wɔn ni. Bere a Yehowa bɔɔ Hawa no, wammɔ no sɛ afenaa amma Adam, na mmom ɔbɔɔ no sɛ onipa a sintɔ biara nni ne ho a ɔbɛyɛ Adam sɛso boafo. Enti bere a Onyankopɔn bɔɔ nneɛma nyinaa wiei no, Bible ka sɛ ‘ohuu biribiara a wayɛ, na na eye paa.’ (Gen. 1:31) Anokwa, “biribiara” a Yehowa yɛe ‘ye paa.’ Enti Onyankopɔn too nhyɛase pa maa mmarima ne mmea nyinaa.
8. (a) Nnipa suban te sɛn nnɛ? (b) Sɛ yɛhwɛ abakɔsɛm mu a, henanom na Yehowa aboa wɔn?
8 Bere a Adam ne Hawa tew Yehowa so atua no, wɔn asefo pii dii ɛsa bɔne a wotwae no akyi. Bɛyɛ mfe ɔha a atwam mpo deɛ, nneɛma agye agu koraa. Nanso eyi nyɛ nwonwa efisɛ Bible aka ato hɔ sɛ “nna a edi akyiri” mu no, nnipa bɛkɔ wɔn anim wɔ bɔneyɛ mu. Enti yebetumi aka paa sɛ “mmere a emu yɛ den” mu na yɛwɔ yi. (2 Tim. 3:1-5) Nanso nsɛmmɔnedi a ɛrekɔ so nyinaa akyi no, sɛ yɛhwɛ adesamma abakɔsɛm mu a, yehu sɛ mmea ne mmarima bebree ada wɔn ho adi sɛ wogye “Awurade Tumfoɔ Yehowa” tom sɛ wɔn Sodifo na wotie no. Yehowa nso aboa wɔn akwannuasa nyinaa mu.—Monkenkan Dwom 71:5.
9. Nnipa ahe na wonyaa nkwa wɔ Nsuyiri no mu, na dɛn ntia?
9 Noa bere so no, Onyankopɔn de Nsuyiri bɛsɛe abɔnefo a wɔwɔ hɔ; nnipa kakraa bi na wonyaa nkwa. Saa bere no, sɛ na Noa nuabarimanom ne ne nuabeanom te ase a, ɛnde wɔn nso wuwui wɔ nsuyiri no mu. (Gen. 5:30) Mmea ne mmarima a wonyaa nkwa nyinaa dodow yɛ pɛ. Ɛyɛ Noa, ne yere, ne mma mmarima baasa, ne wɔn yerenom. Nea enti a wonyaa nkwa ne sɛ na wosuro Onyankopɔn na wɔyɛɛ n’apɛde. Yehowa bɔɔ nnipa baawɔtwe yi ho ban, na nnipa a wɔte ase nnɛ nyinaa yɛ wɔn asefo.—Gen. 7:7; 1 Pet. 3:20.
10. Adɛn nti na Yehowa bɔɔ mmarima anokwafo yerenom ho ban?
10 Noa akyi no, Onyankopɔn bɔɔ n’asomfo anokwafo yerenom ho ban. Sɛ mmea yi yɛ anwiinwiifo a, anka biribiara nkyerɛ sɛ Onyankopɔn behyira wɔn. (Yuda 16) Sɛ yɛhwɛ Abraham yere Sara sɛɛ a, na obu ade, na bere a Onyankopɔn kae sɛ ɔne ne kunu ntu mfi wɔn kurom Ur nkɔtena ntamadan mu wɔ obi man so no, wannwiinwii. Mmom ‘otiee Abraham na ɔfrɛɛ no “owura.”’ (1 Pet. 3:6) Yɛnhwɛ Rebeka nso. Yehowa de no maa Isak sɛ akyɛde, na na ɔyɛ ɔyere pa. Bible ka sɛ, “Ná Isak dɔ no, na ɛma onyaa awerɛkyekye wɔ ne maame wu akyi.” (Gen. 24:67) Ɛnnɛ nso Yehowa adom ne nkurɔfo ma wɔanya mmea anokwafo te sɛ Sara ne Rebeka.
11. Dɛn na Hebrifo mmea baanu bi yɛ de kyerɛe sɛ wɔwɔ akokoduru?
11 Bere a Israelfo yɛ nkoa wɔ Egypt no, wɔn ase trɛw yɛɛ bebree, enti Farao hyɛɛ mmara sɛ wonkum Hebrifo mma mmarima a wɔbɛwo wɔn nyinaa. Nanso Hebrifo mmea baanu bi yɛɛ biribi a ɛka koma paa. Wɔn din de Sifra ne Pua, na ɛbɛyɛ sɛ wɔn na na wɔda mmea a wogye awo no ano. Na wosuro Yehowa, enti wɔantie Farao ankunkum mmofra no. Na eyi gye akokoduru paa. Yehowa nso hyiraa wɔn ma wonyaa wɔn ankasa mmusua.—Ex. 1:15-21.
12. Dɛn na ɛda nsow wɔ Debora ne Yael ho?
12 Bere a atemmufo di Israel so no, Onyankopɔn paw ɔbea bi a wɔfrɛ no Debora sɛ odiyifo. Debora hyɛɛ Ɔtemmufo Barak ne Israelfo nkuran sɛ wɔnsɔre ne wɔn atamfo Kanaanfo nni asi. Nanso Debora kae sɛ anuonyam biara a ebefi ɔko no mu aba no bɛkɔ ɔbea hɔ na ɛnyɛ Barak hɔ, efisɛ “ɔbea na Yehowa de Sisera bɛhyɛ ne nsa.” Ná Sisera ne Kanaanfo sahene, na ampa-ne-ampa ara ɔbea nanani bi a ɔde Yael na okum no.—Atem. 4:4-9, 17-22.
13. Dɛn na Bible ma yehu fa Abigail ho?
13 Yɛnhwɛ ɔbea nokwafo foforo a ɔde Abigail. Ɔtenaa ase bɛyɛ mfe 1,100 ansa na Kristo reba. Na ɔyɛ ɔbadwemma, nanso na ne kunu Nabal yɛ ohuhuni tirimɔdenfo a n’asɛm mfa kwan mu. (1 Sam. 25:2, 3, 25) Dawid ne ne mmarima bɔɔ Nabal agyapade ho ban maa no, nanso bere a wɔsrɛɛ no aduan ne nneɛma kakra no, ‘ɔteɛteɛɛ wɔn yeyaw wɔn’; wɔamma wɔn hwee. Ɛhyɛɛ Dawid abufuw paa ma ɔyɛe sɛ obekum Nabal ne ne mmarima no. Bere a Abigail tee asɛm no, ɔfaa aduan ne nsu kɔmaa Dawid ne ne mmarima. Ɛnyɛ ɔno a, anka ebia Dawid hwiee mogya gui. (1 Sam. 25:8-18) Akyiri yi Dawid ka kyerɛɛ Abigail sɛ: “Nhyira nka Yehowa, Israel Nyankopɔn a ɔsomaa wo behyiaa me nnɛ yi!” (1 Sam. 25:32) Bere a Nabal wui no, Dawid waree Abigail.—1 Sam. 25:37-42.
14. Adwuma bɛn na Salum mmabea no yɛe? Ɛnnɛ nso, dɛn na Kristofo mmea reyɛ?
14 Babilonfo sɛee Yerusalem ne n’asɔrefie afe 607 A.Y.B. mu, na mmarima, mmea, ne mmofra pii wuwui. Afe 455 A.Y.B. no, Nehemia hwɛ ma wɔsan too Yerusalem fasu no, na na Salum mmabea ka wɔn a wɔtoo ɔfasu no ho. Na Salum yɛ “Yerusalem mantam no fã soafo.” (Neh. 3:12) Mmea yi yii wɔn yam yɛɛ fam-fam adwuma. Ɛnnɛ nso Kristofo mmea pii atu wɔn ho ama reboa adansi adwuma no wɔ mmeae pii. Ɛyɛ yɛn dɛ sɛ yɛwɔ mmea a wɔte saa wɔ yɛn mu!
15. Hokwan bɛn na Onyankopɔn de dom Maria?
15 Yehowa de hokwan pii adom mmea wɔ ne som mu. Wɔn mu baako ne ɔbaabun Maria. Ná Yosef asi Maria asiwa, na saa bere no mu no, Yehowa nam honhom kronkron so maa Maria nyinsɛnee. Adɛn nti na Maria na ɔma ɔwoo Yesu? Yebetumi aka sɛ Yehowa huu su pa bi wɔ ne ho, na na onim sɛ obetumi atete ne ba a sintɔ biara nni ne ho no ma wabɛyɛ ɔbarima mua. Hwɛ sɛ Onyankopɔn ankasa ba, onipa kɛse a watena asase so pɛn, bɛfrɛ wo “Maame.” Anokwa, na ɛyɛ akwannya kɛse ma Maria!—Mat. 1:18-25.
16. Dɛn na Yesu yɛe a ɛkyerɛ sɛ na ɔwɔ mmea ho abotare?
16 Na Yesu wɔ mmea ho abotare. Yɛmfa ɔbea bi a mogya tuu no mfe 12 nyɛ nhwɛso. Ɔbea no wiaa ne ho de ne nsa kaa Yesu atade na ama ne ho atɔ no. Yesu anka n’anim, mmom ɔkae sɛ: “Ɔbabea, wo gyidi ama wo ho atɔ wo. Fa asomdwoe kɔ, wo ho ntɔ wo na wo yare a emu yɛ den no nkɔ.”—Mar. 5:25-34.
17. Anwonwade bɛn na esii Pentekoste 33 Y.B. mu?
17 Bere a Yesu ne n’asomafo redi akɔneaba no, na mmea bi som wɔn. (Luka 8:1-3) Pentekoste 33 Y.B. no, Onyankopɔn hwiee ne honhom guu mmarima ne mmea bɛyɛ 120 so. (Monkenkan Asomafo Nnwuma 2:1-4.) Na Yehowa aka ato hɔ dedaadaw sɛ: “Mehwie me honhom agu ɔhonam ahorow nyinaa so, na mo mmabarima ne mo mmabea bɛhyehyɛ nkɔm. . . . Mehwie me honhom agu nkoa ne mfenaa mpo so.” (Yoel 2:28, 29) Anwonwade a esii Pentekoste da no yɛ adanse a ɛkyerɛ sɛ na Onyankopɔn ayi ne honhom afi honam fam Israel so akɔ “Onyankopɔn Israel” so. Mmarima ne mmea na wɔka bom yɛ “Onyankopɔn Israel” anaa honhom fam Israel yi. (Gal. 3:28; 6:15, 16) Asomafo no bere so no, na ɔsɛmpakafo Filipo mmabea baanan ka mmea a wɔka asɛmpa no ho.—Aso. 21:8, 9.
18, 19. (a) Hokwan bɛn na Onyankopɔn de adom mmarima ne mmea nyinaa? (b) Sɛn na odwontofo no ka mmea a wɔka asɛmpa no ho asɛm?
18 Efi afe 1875 hɔ baabi reba no, mmarima ne mmea bi kyerɛe sɛ wɔn ani ku nokware som ho. Wɔn na wɔbɔɔ kwan maa asɛmpaka adwuma a yɛreyɛ no nnɛ no, na eyi ama Yesu nkɔmhyɛ yi aba mu: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”—Mat. 24:14.
19 Bible Asuafo kakra yi abu abɔ ho pii ma nnɛ Yehowa Adansefo bɛyɛ 8,000,000 na wɔwɔ hɔ. Bio, nnipa bɛboro 11,000,000 bɛkaa wɔn ho ma wɔkaee Yesu wu no. Aman pii so no, wɔn a wɔbae no mu dodow no ara yɛ mmea. Afei nso yɛwɔ bere nyinaa asomfo bɛboro 1,000,000, na fã kɛse no ara yɛ mmea. Nokwasɛm ni, Onyankopɔn ama mmea anya hokwan kɛse reka ne ho asɛm. Enti odwontofo no asɛm yi abam: “Yehowa aka; mmea a wɔka asɛmpa no yɛ asafodɔm kɛse.”—Dw 68:11.
20. Sɛ yɛreyɛ kokoam adesua anaa abusua som a, dɛn na yebetumi asua?
20 Sɛ yɛse yɛreka mmea anokwafo pii a wɔn ho asɛm wɔ Bible mu a, anka adagyew bɛbɔ yɛn. Nanso yɛn mu biara betumi akan wɔn ho asɛm wɔ Bible ne yɛn nhoma ahorow mu. Sɛ yɛhwɛ Rut sɛɛ a, yebetumi adwennwen ne nokwaredi ho. (Rut 1:16, 17) Ɔbea foforo a ne nhwɛso betumi aboa yɛn ne Ɔhemmaa Ester. Sɛ yɛkenkan Bible nhoma a ne din Ester no da so ne ne ho nsɛm foforo wɔ yɛn nhoma mu a, ɛbɛhyɛ yɛn gyidi den. Sɛ yɛreyɛ abusua som a, yebetumi asua mmea a wɔte saa ho ade. Sɛ nso yɛn nko ara na yɛte a, yebetumi de mmea yi ho nsɛm aka nneɛma a yesua no ho.
21. Dɛn na Kristofo mmea pii de kyerɛ sɛ wodi Yehowa nokware?
21 Ɛda adi pefee sɛ Yehowa ahyira asɛnka adwuma a Kristofo mmea reyɛ no so, na ɔboa wɔn wɔ sɔhwɛ bere mu. Ɛho nhwɛso ne nea ɛkɔɔ so wɔ Nasi ne Komunis nniso ase. Saa bere no Yehowa boaa mmea ma wodii no nokware. Kristofo mmea yi gyidi nti, wɔn mu pii huu amane na ebinom mpo hweree wɔn nkwa. (Aso. 5:29) Sɛnea Kristofo mmea yɛe tete no, ɛnnɛ nso Kristofo mmea ne Onyankopɔn asomfo nyinaa gye tom sɛ Onyankopɔn ne wɔn Sodifo. Sɛ yɛbɛka a, ɛnnɛ nso Yehowa aso wɔn nsa nifa reka akyerɛ wɔn sɛ: “Nsuro, na me ara mɛboa wo.”—Yes. 41:10-13.
22. Hokwan bɛn na yebenya daakye?
22 Daakye, mmea ne mmarima a wosuro Onyankopɔn besiesie asase no ma ayɛ paradise, na wɔbɛboa nnipa mpempem pii a wobenyan wɔn no ma wɔahu nea Yehowa bɛyɛ ama adesamma. Enkosi saa bere no, mmea oo, mmarima oo, momma yɛn nyinaa nkyerɛ sɛ yɛn ani sɔ hokwan a Yehowa de ama yɛn no. Enti momma yɛmfa “mmati koro” nsom yɛn soro Agya no.—Sef. 3:9.
“Onyankopɔn asɛm wɔ nkwa, na tumi wɔ mu.”—HEB. 4:12.
1, 2. Adwuma bɛn na Yehowa de hyɛɛ Mose nsa, na bɔ bɛn na ɔhyɛɛ Mose?
FA NO sɛ Onyankopɔn asoma wo sɛ kɔ asase so tumfoɔ kɛse bi anim kɔkasa ma ne nkurɔfo. Anka ɛbɛka wo sɛn? Anhwɛ a ehu bɛka wo ma wo yam ahyehye wo. Ebia wobɛka sɛ, ‘Merekɔ yi, dɛn na merekɔka? Mɛyɛ dɛn atumi akasa sɛ Onyankopɔn bɔfo a wasoma no?’
2 Saa ara na Mose asɛm no kɔyɛe. Bible ka sɛ na Mose yɛ “ɔbarima a odwo sen obiara wɔ asase so.” (Num. 12:3) Obi a odwo saa na Onyankopɔn somaa no sɛ ɔnkɔ Farao anim nkogye ne nkurɔfo mfi nkoasom mu. Na Farao yɛ ahantan, na na onni obu ketekete koraa ma Onyankopɔn. (Ex. 5:1, 2) Nanso na Yehowa pɛ sɛ Mose de si Farao anim pi sɛ onnyaa ne nkoa mpempem no ma wɔnsan nkɔ wɔn kurom. Na asɛm no ani soso, enti Mose bisaa Yehowa sɛ: “Mene hena a merekɔ Farao anim sɛ merekoyi Israelfo afi Egypt?” Ebia Mose kae wɔ ne tirim sɛ, ‘Me asukɔnoma yi deɛ meyɛ dɛn kogyina Farao anim?’ Nanso Onyankopɔn kaa ne koma too ne yam. Ɔhyɛɛ Mose bɔ sɛ: “Medi w’akyi.”—Ex. 3:9-12.
3, 4. (a) Adɛn nti na na Mose suro? (b) Dɛn na ebetumi ama woabɔ hu sɛnea Mose bɔɔ hu no?
3 Adɛn nti na ehu kaa Mose? Na osuro sɛ Farao rentie obi a Yehowa Nyankopɔn asoma no. Bio nso na ɛyɛ no sɛ ɔno ara ne kuromfo mpo rennye nni sɛ Yehowa na asoma no sɛ ommegye wɔn mfi Egypt. Enti Mose bisaa Yehowa sɛ: “Sɛ wɔannye me anni na wɔantie me, na wɔka sɛ ‘Yehowa nyii ne ho adi nkyerɛɛ wo’ nso ɛ?”—Ex. 3:15-18; 4:1.
4 Sɛ yɛhwɛ mmuae a Yehowa de maa Mose ne nsɛm a esisii ɛno akyi a, yebetumi asua nneɛma pii afi mu. Ebia ɛnyɛ otumfoɔ bi anim na wobɛkɔ akogyina, nanso sɛ ɛyɛ den ma wo sɛ wobɛka Onyankopɔn ne n’Ahenni no ho asɛm akyerɛ nkurɔfo a wɔwɔ w’asasesin mu no nso ɛ? Sɛ saa a, hwɛ nea wubetumi asua afi Mose asɛm no mu.
5. Dɛn na Yehowa de hyɛɛ Mose nsam, na ɛyɛɛ dɛn na eyi ma onyaa akokoduru? (Hwɛ mfonini a ɛwɔ adesua yi mfiase no.)
5 Bere a Mose kae sɛ anhwɛ a nkurɔfo rennye no nni no, Onyankopɔn boaa no ma ohuu nea ɔbɛyɛ. Yehowa bisaa Mose sɛ: “‘Dɛn na ekura wo yi?’ Na obuae sɛ ‘Ɛyɛ poma.’ Ɛnna ɔkae sɛ: ‘Tow kyene fam.’ Enti ɔtow kyenee fam, na ɛdan ɔwɔ; ɛnna Mose guan fii hɔ. Na Yehowa ka kyerɛɛ Mose sɛ: ‘Teɛ wo nsa so ne dua mu.’ Na ɔteɛɛ ne nsa soo ne dua mu, na ɛdan poma wɔ ne nsam. Na ɔkae sɛ: ‘Ɛno bɛma wɔagye adi sɛ Yehowa . . . ayi ne ho adi akyerɛ wo.’” (Ex. 4:2-5) Enti Onyankopɔn maa poma a Mose kura no dan ɔwɔ de kyerɛe sɛ ne tumi wɔ Mose nsam, na ɔno Yehowa na asoma no. Nnipa ani so deɛ na ɛyɛ poma kɛkɛ, nanso Onyankopɔn de ne tumi duaa mu. Anwonwade yi na na ɛbɛma Mose anya nan agyina so na woahu sɛ Yehowa bɛbɔ no kyidɔm. Enti Yehowa ka kyerɛɛ no sɛ: “Fa poma yi kura na wode ayɛ nsɛnkyerɛnne no.” (Ex. 4:17) Afei deɛ na Mose anya nea ɛbɛboa no ma ɔde akokoduru akɔ ne manfo ne Farao anim.—Ex. 4:29-31; 7:8-13.
6. (a) Sɛ yɛreka asɛmpa no a, dɛn na ɛsɛ sɛ yɛde kura, na adɛn ntia? (b) Adɛn nti na “Onyankopɔn asɛm wɔ nkwa” na “tumi wɔ mu”?
6 Sɛ yɛreka Ahenni no ho asɛmpa a, dɛn na yɛde kura? Mpɛn pii no, ɛyɛ a Bible na ekura yɛn nsam, na yɛn ho pere yɛn sɛ yɛbɛkan akyerɛ nkurɔfo. Ebia ebinom besusuw sɛ Bible yɛ nhoma bi kɛkɛ, nanso Yehowa nam Bible so kasa kyerɛ yɛn. (2 Pet. 1:21) Bible mu na yehu nneɛma a Onyankopɔn ahyɛ bɔ sɛ n’Ahenni no bɛyɛ. Enti ɔsomafo Paulo kyerɛwee sɛ: “Onyankopɔn asɛm wɔ nkwa, na tumi wɔ mu.” (Monkenkan Hebrifo 4:12.) Dɛn na ɛkyerɛ sɛ Onyankopɔn asɛm wɔ nkwa? Yehowa yɛ nea ɛsɛ sɛ ɔyɛ biara na nkakrankakra ne bɔhyɛ nyinaa abam. (Yes. 46:10; 55:11) Sɛ obi nya hu sɛ Bible mu asɛm biara bɛbam a, biribiara a ɔbɛkan wɔ Bible mu no betumi anya ne so nkɛntɛnso kɛse.
7. Yɛbɛyɛ dɛn ‘akura nokwasɛm no mu pɛpɛɛpɛ’?
7 Yehowa adom yɛn ama yɛn n’Asɛm Bible no. Nkwa wom, enti yebetumi de akyerɛ sɛ asɛm a yɛka no yɛ nokware na efi Onyankopɔn hɔ. Enti Paulo ka kyerɛɛ Timoteo sɛ ‘ɔnyɛ nea obetumi biara nkura nokwasɛm no mu pɛpɛɛpɛ.’ (2 Tim. 2:15) Yɛn nso ɛ, yɛbɛyɛ dɛn de Paulo afotu no adi dwuma yiye? Ɛsɛ sɛ yɛhwɛ kyerɛw nsɛm a ɛbɛka nkurɔfo koma na yɛkan kyerɛ wɔn. Yeyii nkratawa bi adi 2013, na eyi bɛboa yɛn ma yɛahu kwampa a yɛbɛfa so ne nkurɔfo asusuw kyerɛw nsɛm ho.
8. Dɛn na ɔsom adwuma sohwɛfo bi ka faa nkratawa foforo no ho?
8 Sɛ wohwɛ ɔkwan a wɔafa so ayɛ nkratawa foforo yi a, wuhu sɛ edi nsɛ. Enti sɛ yehu sɛnea yɛde baako bɛyɛ adwuma a, na yɛahu ne nyinaa. Ɔsom adwuma sohwɛfo bi a ɔwɔ Hawaii, U.S.A., kyerɛwee sɛ: “Na yennim koraa sɛ nkratawa foforo yi bɛboa paa wɔ afie afie asɛnka adwuma ne abɔnten so adansedi mu.” Adɛn nti na ɛnyɛ den sɛ yɛde nkratawa yi bɛyɛ adwuma? Onua no ahu sɛ ɔkwan a wɔfaa so kyerɛw nkratawa no mu nsɛm no boa nkurɔfo ma wɔkyerɛ wɔn adwene ntɛm. Enti ɛnyɛ den sɛ yebenya wɔn ne wɔn abɔ nkɔmmɔ. Bio onua no susuw sɛ asɛmmisa ne mmuae a ɛwɔ kratawa no anim no boa paa. Ofiewura no betumi apaw mmuae no mu biara, na onsuro sɛ ɔrebɛka biribi ati.
9, 10. (a) Ɔkwan bɛn so na nkratawa no boa yɛn ma yɛde Bible di dwuma wɔ asɛnka mu? (b) Nkratawa no mu nea ɛwɔ he na wutumi de di adanse paa, na adɛn ntia?
9 Kratawa biara wɔ kyerɛwsɛm titiriw bi a yɛbɛkenkan akyerɛ ofiewura no. Yɛmfa kratawa a wɔato din Enti Amanehunu To Betwa Da Bi? nyɛ nhwɛso. Wohwɛ kratawa no anim a, wubehu mmuae mmiɛnsa bi. Ebia ofiewura bi bɛka sɛ “ɛto betwa.” Ɔfoforo nso bɛka sɛ “ɛto rentwa.” Obi nso bɛka sɛ “ebia ɛto betwa.” Nea wɔn mu biara bɛka no, bue kratawa no mu na ka sɛ, “Yɛnhwɛ nea Bible aka.” Afei kenkan Adiyisɛm 21:3, 4.
10 Sɛ wode kratawa a wɔato din Wohwɛ a, Bible Yɛ Nhoma Bɛn? ma obi a, fa kwan koro no ara so. Asɛmmisa no ho mmuae mmiɛnsa wɔ kratawa no anim. Emu biara a ofiewura no bɛpaw no, bue kratawa no mu na ka sɛ, “Bible ka sɛ ‘Kyerɛwnsɛm no nyinaa fi Onyankopɔn honhom mu.’” Afei wubetumi de aka ho sɛ, “Saa asɛm no wɔ 2 Timoteo 3:16, 17. Wo deɛ ma yɛnkan na yɛnhwɛ nsɛm pii wɔ hɔ.” Afei bue wo Bible na kenkan saa kyerɛwsɛm no.
11, 12. (a) Dɛn na ɛma wo akomatɔyam wɔ asɛnka mu? (b) Ɔkwan bɛn so na nkratawa bɛboa wo ma woasiesie wo ho ama sankɔhwɛ?
11 Sɛ ofiewura no ani gye ho a, wubetumi akenkan nsɛm pii afi kratawa no mu na wo ne no asusuw ho. Sɛ woantumi ne no ansusuw nsɛm foforo ho mpo a, kratawa no a wode ama no ne kyerɛwsɛm baako anaa mmienu bi a wokenkanee no ara dɔɔso. Anyɛ yiye koraa no, woatumi akan Onyankopɔn Asɛm no fã bi akyerɛ no, na ɛno nko ara mpo ma akomatɔyam. Akyiri yi wubetumi asan akɔ hɔ akɔtoa nkɔmmɔ no so.
12 Sɛ wohwɛ kratawa no biara akyi a, asɛmti ketewa bi wɔ hɔ a wɔato din sɛ “Hwɛ Asɛmmisa Yi.” Asɛmmisa ne kyerɛw nsɛm wɔ hɔ a sɛ wosan kɔ a, mubetumi asusuw ho. Wohwɛ kratawa a wɔato din Wohwɛ a, Dɛn na Ebesi Daakye? no a, asɛmmisa a mubetumi asusuw ho ni: “Ɔkwan bɛn na Onyankopɔn bɛfa so ayɛ wiase a yɛte mu yi foforo?” Kyerɛw nsɛm a ɛwɔ ase ne Mateo 6:9, 10 ne Daniel 2:44. Sɛ yɛhwɛ kratawa a wɔato din So Ɛyɛ Ampa sɛ Awufo Bɛsan Atena Ase Bio? nso a, asɛmmisa no ne “Dɛn nti na yenyinyin na yewuwu?” Kyerɛw nsɛm a ɛwɔ ase ne Genesis 3:17-19 ne Romafo 5:12.
13. Kyerɛ ɔkwan a yebetumi afa so de nkratawa no afi Bible adesua ase.
13 Wubetumi de nkratawa no afi Bible adesua ase. Sɛ obi twa ahyɛnsode (QR Code*) a ɛda kratawa no akyi to mobal fon bi so a, ɛde no bɛkɔ yɛn Intanɛt dwumadibea. Eyi bɛhyɛ no nkuran ma wasua Bible. Kratawa no biara twe adwene kɔ adesua bi so wɔ Asɛmpa a Efi Onyankopɔn Hɔ! nhomawa no mu. Yɛmfa kratawa a wɔato din Hena Paa na Odi Wiase Yi So? nyɛ nhwɛso. Saa kratawa no de wo bɛkɔ adesua a ɛto so 5 wɔ nhomawa no mu. Kratawa a wɔato din Dɛn na Ɛde Anigye Ba Abusua Mu? no de wo bɛkɔ adesua a ɛto so 9. Wɔayɛ nkratawa yi sɛnea ɛbɛboa yɛn ma yɛakenkan Bible no bere a edi kan koraa a yɛne obi rekasa ne bere a yɛasan akɔsra no. Eyi nso bɛboa yɛn ma yɛne nnipa pii afi Bible adesua ase. Dɛn bio na wubetumi ayɛ de Onyankopɔn Asɛm adi dwuma yiye wɔ asɛnka mu?
14, 15. Wobɛyɛ dɛn asuasua Paulo wɔ asɛnka adwuma no mu?
14 Na Paulo ho pere no sɛ obehu nea ɛwɔ nkurɔfo adwenem ‘sɛnea ɛbɛyɛ a obenya nnipa pii.’ (Monkenkan 1 Korintofo 9:19-23.) Na n’ani da so sɛ obenya ‘Yudafo, wɔn a wɔwɔ mmara ase, wɔn a wonni mmara no, ne wɔn a wɔyɛ mmerɛw.’ Na ɔpɛ sɛ ɔboa ‘nnipa ahorow nyinaa, sɛnea ɛyɛ dɛn ara a, obegye ebinom nkwa.’ (Aso. 20:21) Yɛbɛyɛ dɛn asuasua Paulo wɔ yɛn asɛnka adwuma mu na yɛanya “nnipa ahorow nyinaa”?—1 Tim. 2:3, 4.
15 Bosome biara Yɛn Ahenni Som no kyerɛ yɛn ɔkwan a yɛbɛfa so aka asɛm no. Sɔ hwɛ. Nanso sɛ wohwɛ w’asasesin mu na biribi foforo na ɛyɛ wɔn dadwen a, hwɛ ɔkwan a wobɛfa so aka w’asɛm ma aka wɔn koma. Sɛ wohwɛ wo mpɔtam hɔ a, dɛn na ɛhaw nkurɔfo? Afei hwehwɛ kyerɛwsɛm a ebetumi aboa wɔn na wo ne wɔn nsusuw ho. Ɔmansin sohwɛfo bi kae sɛ ɔne ne yere bɔ mmɔden sɛ wɔde Bible bedi dwuma wɔ asɛnka mu. Ɔkae sɛ: “Sɛ nkurɔfo hu sɛ yɛn nkɔmmɔbɔ no yɛ tiaa a, mpɛn pii no wɔma yɛn kwan ma yɛkan kyerɛwsɛm baako bi. Bere a yɛrekyia ofiewura no nyinaa na yɛabue yɛn Bible mu kura yɛn. Afei yekyia no wie a, na yɛakenkan kyerɛwsɛm no.” Ma yɛnhwɛ nsɛm ne nsɛmmisa ne kyerɛw nsɛm a ebinom de ayɛ adwuma wɔ asɛnka mu ma aboa wɔn. Wubetumi asɔ ahwɛ wɔ w’asasesin mu.
16. Sɛn na wode Yesaia 14:7 bɛyɛ adwuma wɔ asɛnka mu?
16 Ebia baabi a wote no nsɛmmɔnedi ne basabasayɛ kɔ so wɔ hɔ. Sɛ saa a, ɛnde wuhyia obi wɔ asɛnka mu a wubetumi aka sɛ: “Fa no sɛ woasɔre anɔpa bi na wotee saa amanneɛbɔ yi: ‘Asase nyinaa so adwo, ɔhaw biara nni so. Nkurɔfo de anigye bɔ ose.’ Anka ɛbɛka wo sɛn? Wunim, saa na Bible ka wɔ Yesaia 14:7. Nokwasɛm ne sɛ Onyankopɔn bɔhyɛ pii wɔ Bible mu a ɛkyerɛ sɛ asomdwoe bɛba daakye.” Afei kenkan bɔhyɛ no baako wɔ Bible mu kyerɛ no.
17. Wobɛyɛ dɛn de Mateo 5:3 aba nkɔmmɔbɔ mu?
17 Sɛ wohwɛ baabi a wowɔ a, ɛyɛ den ma mmarima sɛ wobenya adwuma ayɛ ahwɛ wɔn mmusua anaa? Sɛ saa a, wubetumi abisa sɛ: “Wohwɛ a sika sɛn na ɔbarima hia na ama n’abusua ani agye?” Sɛ obua a, ka sɛ: “Mmarima pii nya boro saa, nanso wɔn mmusua ani nnye. Ɛnde, dɛn paa na ehia?” Afei kenkan Mateo 5:3 na ka kyerɛ no sɛ wopɛ sɛ wo ne no sua Bible.
18. Ɔkwan bɛn so na wubetumi de Yeremia 29:11 akyekye obi werɛ?
18 Atoyerɛnkyɛm bi asi wo mpɔtam ma nkurɔfo rehu amane anaa? Ɛnde, wokɔto obi a, wubetumi aka sɛ: “Mebaa ha sɛ mede awerɛkyekyesɛm bi rebrɛ wo. (Monkenkan Yeremia 29:11.) Wuhuu nneɛma mmiɛnsa a Onyankopɔn pɛ sɛ yenya no? Kyerɛwsɛm no se ‘asomdwoe,’ ‘daakye,’ ne ‘anidaso.’ Ɛnyɛ wo dɛ sɛ Onyankopɔn pɛ sɛ yɛn ani gye na esi yɛn yiye? Ɛnde, ɛbɛyɛ dɛn na atumi ayɛ yiye saa?” Afei dan kɔ adesua pɔtee bi so wɔ Asɛmpa nhomawa no mu.
19. Kyerɛ sɛnea yebetumi ne wɔn a wɔpɛ nyamesom asusuw Adiyisɛm 14:6, 7 ho.
19 Wote baabi a nkurɔfo ani gye nyamesom ho anaa? Sɛ saa a, wubetumi afi wo nkɔmmɔbɔ ase sɛ: “Sɛ ɔbɔfo bi ba wo nkyɛn ne wo bɛkasa a, anka wubetie no anaa? (Monkenkan Adiyisɛm 14:6, 7.) Ɔbɔfo no kae sɛ ‘suro Onyankopɔn.’ Ɛnde, Onyankopɔn bɛn na na ɔreka ne ho asɛm? Ɔbɔfo no toaa so sɛ, ‘Nea ɔyɛɛ ɔsoro ne asase no.’ Ɛyɛ hena?” Afei kenkan Dwom 124:8. Ɛhɔ ka sɛ: “Yehowa din mu na yɛn mmoa wɔ, Ɔsoro ne asase Yɛfo no.” Afei ka kyerɛ no sɛ wopɛ sɛ wosan ba bio bɛkyerɛkyerɛ no Yehowa Nyankopɔn ho nsɛm pii.
20. (a) Yɛbɛyɛ dɛn de Mmebusɛm 30:4 aboa obi ma wahu Onyankopɔn din? (b) Kyerɛwsɛm bɛn na aboa wo paa wɔ asɛnka mu?
20 Sɛ wuhyia aberante anaa ababaa a, wubetumi aka sɛ: “Mepɛ sɛ mekenkan kyerɛwsɛm bi kyerɛ wo. Asɛmmisa titiriw bi wom. (Monkenkan Mmebusɛm 30:4.) Onipa biara nni hɔ a obetumi ayɛ nea yɛakenkan yi. Enti ɛnyɛ obiara sɛ Ɔbɔadeɛ no na ɛreka ne ho asɛm.* Ɛnde, ne din de sɛn? M’ani begye ho sɛ mɛkan afi Bible mu akyerɛ wo.”
21, 22. (a) Sɛ wopaw kyerɛwsɛm a ɛfata kan kyerɛ obi a, ɛbɛboa no sɛn? (b) Dɛn na woasi wo bo sɛ wobɛyɛ wɔ asɛnka mu?
21 Sɛ wopaw kyerɛwsɛm a ɛfata na wotɔ wo bo ase kan kyerɛ obi a, wunnim dwuma a ebedi. Nhwɛso bi ni: Adansefo baanu bi a wɔwɔ Australia kɔbɔɔ ɔbea bi pon. Ɔbaako bisaa no sɛ, “Wunim Onyankopɔn din?” Afei ɔkenkan Dwom 83:18 kyerɛɛ ɔbea no. Ɔbea no kae sɛ: “Me ho dwiriw me! Bere a Adansefo no kɔe no, mituu kar twaa kwan kilomita 56 kɔɔ baabi a wɔtɔn Bible kɔhwɛɛ Onyankopɔn din wɔ Bible ahorow mu. Bio, mesan hwɛɛ din no wɔ nsɛm asekyerɛ nhoma mu. Afei migye dii sɛ Onyankopɔn din de Yehowa. Mihuu saa no, ɛyɛɛ me sɛ gyama nneɛma pii wɔ hɔ a minnim.” Ankyɛ koraa, ɔne ɔbarima a ɔrebɛware no nyinaa fii ase suaa Bible, na akyiri yi wɔbɔɔ asu.
22 Sɛ obi kenkan Onyankopɔn Asɛm na ogye di sɛ Yehowa bɔhyɛ bɛbam a, etumi sesa n’abrabɔ. (Monkenkan 1 Tesalonikafo 2:13.) Biribiara nni hɔ a yebetumi aka ma aka obi koma sen Bible mu asɛm, efisɛ tumi wom. Ɛno nti ɛsɛ sɛ yɛde Onyankopɔn Asɛm no di dwuma bere biara. Ɛwɔ nkwa!
^ nky. 13 QR Code yɛ Denso Wave Incorporated adwumakuw no dea.
^ nky. 20 Hwɛ “Nsɛmmisa a Efi Akenkanfo Hɔ” wɔ July 15, 1987, Borɔfo Ɔwɛn-Aban, kratafa 31.
“Mommɛn Onyankopɔn na ɔbɛbɛn mo.”—YAK. 4:8.
1. Dɛn na onipa biara pɛ, na hefo na wobetumi aboa no?
“ONIPA nua ne nipa.” Eyi yɛ asɛm a yɛtaa te. Ampa, obiara hia nnipa wɔ ne ho. Sɛ nkurɔfo nim wɔn ho yiye na obiara pɛ ne yɔnko asɛm a, yetumi ka sɛ wɔbɛn wɔn ho. Sɛ yɛwɔ abusuafo ne nnamfo a wɔpɛ yɛn asɛm, wɔdɔ yɛn, na wobu yɛn a, yɛn ani gye paa. Nanso sɛ yɛka onii a ɛsɛ sɛ yɛbɛn no paa a, ɔne yɛn Bɔfo Yehowa.—Ɔsɛnk. 12:1.
2. Dɛn na Yehowa ahyɛ bɔ sɛ ɔbɛyɛ? Adɛn nti na nnipa pii nnye saa asɛm no nni?
2 Yehowa ankasa pɛ sɛ ‘yɛbɛn’ no, na wahyɛ bɔ sɛ yɛyɛ saa a, ɔno nso ‘bɛbɛn’ yɛn. (Yak. 4:8) Saa asɛm yi ka koma paa! Nanso nnipa pii nnye nni sɛ Onyankopɔn pɛ sɛ ɔbɛn wɔn. Wɔn adwene yɛ wɔn sɛ wɔmfata sɛ Onyankopɔn bɛbɛn wɔn anaa wosusuw sɛ wɔrentumi mmɛn Onyankopɔn efisɛ ɔne nnipa ntam ware. Ɛnde, ɛyɛ ampa paa sɛ yebetumi abɛn Yehowa?
3. Nokwasɛm bɛn na ɛsɛ sɛ yehu fa Yehowa ho?
3 Nokwasɛm ne sɛ, sɛ obi pɛ sɛ ohu Yehowa a, obetumi ahu no efisɛ “ɔne yɛn mu biara ntam nware.” (Monkenkan Asomafo Nnwuma 17:26, 27; Dwom 145:18.) Ɛwom sɛ nnipa tɔ sin, nanso Yehowa pɛ sɛ yɛbɛn no, na wayɛ krado sɛ ɔne yɛn bɛfa adamfo. (Yes. 41:8; 55:6) Na odwontofo no nim saa nokwasɛm yi, enti ɔkaa Yehowa ho asɛm sɛ: “O mpaebɔ Tiefo, wo nkyɛn na ɔhonam nyinaa bɛba. Anigye ne onipa a wopaw no na woma ɔbɛn wo.” (Dw. 65:2, 4) Afei momma yɛnhwɛ sɛnea Yuda hene Asa bɛn Onyankopɔn ne nea Onyankopɔn nso yɛe.*
4. Ɛsa bɛn na Ɔhene Asa twa too hɔ maa Yuda man no?
4 Ná Ɔhene Asa ani ku nokware som ho paa. Bere a obedii ade no na nguaman agye asɔrefie no abɔ so, na na abosonsom nso agye ntini wɔ ɔman no mu, nanso ɔbɔɔ mmɔden praa afide yi fii hɔ. (1 Ahe. 15:9-13) Esiane Asa nhwɛso pa nti, otumi tuu ne nkurɔfo fo sɛ “wɔnhwehwɛ Yehowa, wɔn agyanom Nyankopɔn no, na wonni ne mmara nsɛm ne n’ahyɛde so.” Yehowa nso hyiraa Asa, na mfe du a edi kan wɔ n’ahenni mu no, asomdwoe tenaa ɔman no mu. Na Asa nim sɛ asomdwoe no fi Yehowa hɔ, enti ɔka kyerɛɛ ne nkurɔfo sɛ: “Asase no da hɔ ma yɛn, efisɛ yɛahwehwɛ Yehowa, yɛn Nyankopɔn. Yɛahwehwɛ no nti, wama yɛanya ɔhome afã nyinaa ahyia.” (2 Be. 14:1-7) Afei yɛnhwɛ nea esii akyiri yi.
5. Dɛn na ɛkyerɛ sɛ Asa de ne ho too Onyankopɔn so, na dɛn na efii mu bae?
5 Fa no sɛ wo ne Asa. Etiopiani Sera de asraafo 1,000,000 ne nteaseɛnam 300 aba wo man Yuda so. (2 Be. 14:8-10) Nanso w’asraafo yɛ 580,000, bɛyɛ Etiopiafo no mu fã pɛ. Sɛ wuhu asraafodɔm saa sɛ wɔreba wo man so a, dɛn na wobɛyɛ? Wubebisa nea enti a Onyankopɔn ama kwan ma atamfo aba wo man so? Wode wo ho bɛto wo nyansa so anaa wode wo ho bɛto Yehowa so? Nea Asa yɛe no kyerɛ sɛ ɔbɛn Yehowa na ɔwɔ ahotoso sɛ obegye ɔman no afi atamfo nsam. Asa teɛɛm sɛ: “Yehowa yɛn Nyankopɔn, boa yɛn, na wo so na yɛde yɛn ani ato; wo din mu na yɛaba saa dɔm yi so. O Yehowa, wone yɛn Nyankopɔn. Mma onipa desani nnni wo so nkonim.” Dɛn na Onyankopɔn yɛe wɔ Asa adesrɛ no ho? Bible ka sɛ “Yehowa dii Etiopiafo so nkonim.” Atamfo no mu baako mpo anka.—2 Be. 14:11-13.
6. Asa su bɛn na ɛsɛ sɛ yesua?
6 Ɛyɛɛ dɛn na Asa de ne werɛ nyinaa hyɛɛ Onyankopɔn mu sɛ ɔbɛbɔ ne ho ban? Bible ka sɛ “Asa yɛɛ nea ɛteɛ Yehowa ani so,” na na ‘ne koma di mũ wɔ Yehowa ho.’ (1 Ahe. 15:11, 14) Yɛn nso ɛsɛ sɛ yɛde koma mũ som Onyankopɔn na yɛatumi abɛn no nnɛ ne daakye nyinaa. Ɛyɛ yɛn dɛ paa sɛ Yehowa ankasa ka yɛn ba ne ho na ɔboa yɛn ma yɛne no fa adamfo a emu yɛ den. Momma yɛnhwɛ akwan mmienu a Onyankopɔn afa so aka yɛn aba ne ho.
7. (a) Dɛn na Yehowa ayɛ a ɛka yɛn bɛn no? (b) Ɔkwan titiriw bɛn na Yehowa fa so ka yɛn ba ne ho?
7 Yehowa dɔ nnipa nti wabɔ asase fɛfɛɛfɛ ama yɛn. Ne dɔ koro yi ara nti na yɛte nkwa mu, efisɛ daa ɔma yɛn nea yehia. (Aso. 17:28; Adi. 4:11) Nea ɛsen honam fam nneɛma koraa ne honhom fam aduan a Yehowa de ma yɛn. (Luka 12:42) Bio, wama yɛn awerɛhyem sɛ yɛbɔ mpae a, obetie. (1 Yoh. 5:14) Nanso ɔkwan titiriw a Yehowa fa so ka yɛn ba ne ho ne agyede no. (Monkenkan 1 Yohane 4:9, 10, 19.) Yehowa somaa ne “Ba a ɔwoo no koro” no baa asase so sɛ ɔmfa ne nkwa mmɔ afɔre mma yɛn sɛnea ɛbɛyɛ a yɛbɛde yɛn ho afi bɔne ne owu ho na yɛatena ase daa.—Yoh. 3:16.
8, 9. Dwuma bɛn na Yehowa de Yesu di?
8 Yehowa pɛ sɛ obi biara nya agyede no so mfaso; wɔn a wowui ansa na Kristo reba mpo benya so mfaso. Bere a Yehowa nya hyɛɛ nkɔm sɛ daakye ɔbɛma obi abegye adesamma no, na ɛte sɛ nea ɔde agyede no ama dedaw, efisɛ onim sɛ ɔkwan biara so n’asɛm bɛbam. (Gen. 3:15) Mfe pii akyi no, ɔsomafo Paulo daa Yehowa ase sɛ ‘ɔnam Kristo Yesu agyede no so abu yɛn bem.’ Paulo de kaa ho sɛ Onyankopɔn ‘de bɔne a wɔayɛ atwam no firii, bere a onyaa abotare no.’ (Rom. 3:21-26) Enti yɛrentumi nkwati Yesu mmɛn Onyankopɔn mma ɛnyɛ yiye.
9 Yesu nko ara na nnipa ahobrɛasefo betumi afa no so ahu Yehowa na wabɛn no. Dɛn na Bible ma yehu fa eyi ho? Paulo kyerɛwee sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Rom. 5:6-8) Ɛsɛ sɛ yɛkae sɛ ɛnyɛ biribi a yɛayɛ ama Yehowa na ɔde agyede no retua yɛn ka, na mmom dɔ na ɔdɔ yɛn. Yesu kae sɛ: “Obiara ntumi mma me nkyɛn gye sɛ Agya a ɔsomaa me no twe no.” Ɔsan kae sɛ: “Obiara mma Agya no nkyɛn gye sɛ ɔnam me so.” (Yoh. 6:44; 14:6) Ɔkwan bɛn na Yehowa fa Yesu so twe nkurɔfo ba ne nkyɛn na ɔboa wɔn ma wɔtena ne dɔ mu na wɔanya daa nkwa? Ɔnam honhom kronkron so. (Monkenkan Yuda 20, 21.) Yɛnhwɛ ɔkwan foforo a Yehowa fa so twe yɛn ba ne nkyɛn.
10. Ɔkwan bɛn so na Bible boa yɛn ma yɛbɛn Onyankopɔn?
10 Besi ha yi, yɛafa kyerɛw nsɛm ahorow afi Bible nhoma 14 mu. Yehowa de ne honhom kronkron kaa nnipa ma wɔkyerɛw Bible no sɛnea ɛbɛyɛ a yebetumi abɛn no. Ɛnyɛ Bible a, anka yɛbɛyɛ dɛn ahu sɛ yebetumi abɛn yɛn Bɔfo no? Ɛnyɛ Bible koro yi ara a, anka yɛbɛyɛ dɛn ahu agyede no ho asɛm? Bio, sɛ ɛnyɛ Bible a, anka yɛbɛyɛ dɛn ahu sɛ Yehowa nam Yesu so ka yɛn ba ne ho? Bible boa yɛn ma yehu Yehowa su ahorow ne n’atirimpɔw. Exodus 34:6, 7 ma yehu Yehowa su fɛfɛ no bi. Yehowa ka kyerɛɛ Mose sɛ ɔyɛ “Onyankopɔn mmɔborɔhunufo ne ɔdomfo, nea ne bo kyɛ fuw na n’adɔe ne ne nokwaredi dɔɔso. Oyi n’adɔe adi kyerɛ nnipa mpempem, na ɔde mfomso ne mmarato ne bɔne firi.” Hena na ɔmpɛ sɛ ɔbɛn obi a ɔte saa? Yehowa nim sɛ bere biara a yebesua ne ho biribi wɔ Bible mu no, ɛka yɛn bɛn no na yehu sɛ ɔwɔ hɔ ampa.
11. Adɛn nti na ehia sɛ yehu Onyankopɔn su ahorow ne n’akwan? (Hwɛ mfonini a ɛwɔ adesua yi mfiase no.)
11 Nhoma a wɔato din Bɛn Yehowa no ma yehu sɛ yebetumi afa Onyankopɔn adamfo. Nhoma no nnianim asɛm ka sɛ: “Adamfofa biara mu no, abusuabɔ no gyina hu a yebehu onipa no, na yɛanya ne su ahorow a ɛda nsow ho anigye ne anisɔ so. Enti Onyankopɔn su ahorow ne n’akwan a wɔada no adi wɔ Bible mu no yɛ ade a ehia sɛ yesua ho ade.” Ɛnde, momma yɛnna Yehowa ase sɛ wama wɔakyerɛw Bible no sɛnea nnipa bɛte ase.
12. Adɛn nti na Yehowa maa nnipa kyerɛw Bible no?
12 Anka Yehowa betumi ama abɔfo akyerɛw Bible no. Yɛreka yi abɔfo ani gye nnipa ne nea wɔyɛ ho. (1 Pet. 1:12) Anka wobetumi akyerɛw Onyankopɔn Asɛm no pɛpɛɛpɛ. Nanso asɛmmisa ne sɛ, anka abɔfo behu nneɛma sɛnea nnipa hu no? Anka wobehu yɛn ahiade, yɛn haw, ne yɛn mmerɛwyɛ? Dabi. Yehowa nim sɛ abɔfo nte sɛ nnipa; wonsusuw nneɛma ho sɛ nnipa. Enti Yehowa hyɛɛ da na ɔmaa nnipa kyerɛw Bible no. Nnipa a wɔkyerɛw Bible no ne wɔn a wɔn ho asɛm wɔ Bible mu no bi dii mfomso, ehu kaa ebinom, na afoforo nso abam bui. Sɛ yɛkan Bible na yehu nea wɔfaa mu a, yɛte ase efisɛ yɛn nso yehyia tebea a ɛte saa. Saa ara nso na yɛkan Bible na yehu sɛ wɔn ani agye a, yɛn nso yɛn ani gye. Sɛnea na Elia ‘wɔ nkate te sɛ yɛn’ no, saa ara na na Bible akyerɛwfo no nyinaa te.—Yak. 5:17.
13. Yona mpae no ka wo sɛn?
13 Yɛmfa Yona nyɛ nhwɛso. Bere a Onyankopɔn somaa no no, oguanee. Sɛ ɔbɔfo na ɔkyerɛw saa asɛm no a, ebia anka ɔrentumi nkyerɛw nea Yona faa mu no pɛpɛɛpɛ. Enti eye paa sɛ Yehowa maa Yona ankasa kyerɛw n’asɛm ne mpae a ɔbɔe bere a ɔda apataa yam wɔ po ase no. Yona kae sɛ: “Bere a me kra hodwowee no, mekaee Yehowa.”—Yona 1:3, 10; 2:1-9.
14. Adɛn nti na wubetumi ate nea Yesaia kyerɛw faa ne ho no ase?
14 Yɛnhwɛ Yesaia nso. Yehowa ma ɔkyerɛw ɔno ara ne ho asɛm. Yesaia huu Onyankopɔn anuonyam wɔ anisoadehu mu, na eyi ma ohui sɛ ne ho ntew. Ɔkae sɛ: “Asɛm ato me! Mawu awie, efisɛ m’ano ho ntew, na nkurɔfo a mete wɔn mu nso ano ho ntew; na hwɛ, mede m’ani ahu Ɔhene no, asafo Yehowa ankasa!” (Yes. 6:5) Ɔbɔfo bɛn na anka obetumi aka saa afa ne ho? Nanso Yesaia tumi kaa saa, na yebetumi ate ase.
15, 16. (a) Adɛn nti na yebetumi ate yɛn yɔnko nnipa ase? Ma nhwɛso. (b) Dɛn na ɛbɛboa yɛn ma yɛabɛn Yehowa paa?
15 Wohwɛ a anka ɔbɔfo betumi aka sɛ ‘ɔmfata’ sɛnea Yakob kae no anaa anka obetumi aka sɛ ɔyɛ “ɔdebɔneyɛfo” sɛnea Petro kae no? (Gen. 32:10; Luka 5:8) Wohwɛ a, anka abɔfo ‘besuro’ sɛnea ɛtɔ da a na Yesu asuafo no suro no? Bere a Paulo ne afoforo reka asɛmpa no, na nkurɔfo taa wɔn, enti na ehia sɛ ‘wonya akokoduru.’ Ɔbɔfo bɛn na anka ebehia sɛ onya akokoduru ansa na waka asɛm no? (Yoh. 6:19; 1 Tes. 2:2) Abɔfo yɛ pɛ wɔ biribiara mu na wɔn ahoɔden boro nnipa de so, enti ehu nka wɔn. Nanso sɛ nnipa ka sɛ wosuro biribi a, yɛte ase efisɛ yɛn nso yɛyɛ nnipa. Sɛ yɛrekan Onyankopɔn Asɛm no a, ‘yɛne wɔn a wodi ahurusi di ahurusi; na yɛne wɔn a wosu su.’—Rom. 12:15.
16 Sɛ yɛtɔ yɛn bo ase hwɛ sɛnea Yehowa ne n’asomfo anokwafo dii tete no a, yebehu ne ho nsɛm pii. Ná Yehowa ne nnipa a wɔnyɛ pɛ na ɛredi, nanso na ɔdɔ wɔn na onyaa wɔn ho abotare kaa wɔn baa ne nkyɛn. Sɛ yehu Yehowa ho nsɛm saa a, yɛbɛdɔ no na yɛabɛn no paa.—Monkenkan Dwom 25:14.
17. (a) Afotu bɛn na Asaria de maa Asa? (b) Dɛn na ɛkyerɛ sɛ Asa amfa Asaria afotu no anyɛ adwuma, na dɛn na efii mu bae?
17 Bere a Ɔhene Asa dii Etiopia asraafodɔm so nkonim no, Onyankopɔn diyifo Asaria maa ɔne ne nkurɔfo afotu bi. Saa afotusɛm no wɔ 2 Beresosɛm 15:1, 2. Ɔkae sɛ: “Yehowa de, sɛ mo ne no tena a, ɔno nso ne mo bɛtena; sɛ mohwehwɛ no a, ɔbɛma moahu no, na sɛ mugyaw no a, ɔno nso begyaw mo.” Nanso akyiri yi Asa amfa afotu no anyɛ adwuma. Bere a Israel ahemman a ɛwɔ atifi fam no sɔre baa Yuda so no, Asa anhwehwɛ Yehowa hɔ mmoa, na mmom ɔne Siriafo kɔyɛɛ apam. Hwɛ, abosonsomfo mmom na ɔkɔhwehwɛɛ wɔn hɔ mmoa. Enti Yehowa ka kyerɛɛ Asa sɛ: “Asɛm yi mu de, woadi nkwaseasɛm, na efi nnɛ rekɔ, akodi bɛba wo so.” Ampa-ne-ampa ara efi saa bere no Asa anhu asomdwoe. (2 Be. 16:1-9) Dɛn na yesua fi mu?
18, 19. (a) Sɛ biribi reyɛ atetew yɛne Onyankopɔn ntam a, dɛn na ɛsɛ sɛ yɛyɛ? (b) Yɛbɛyɛ dɛn abɛn Yehowa?
18 Mommma yɛnntwe yɛn ho mfi Yehowa ho da. Sɛ biribi reyɛ atetew yɛne Yehowa ntam a, ɛnsɛ sɛ yɛtenatena ho koraa. Mmom ɛsɛ sɛ yetie asɛm a ɛwɔ Hosea 12:6 no na yɛyɛ tebea no ho biribi. Ɛhɔ ka sɛ: “San bra wo Nyankopɔn nkyɛn, na di adɔe ne atɛntrenee akyi; na fa wo ho to wo Nyankopɔn so daa.” Sɛ saa a, ɛnde momma yennwinnwen agyede no ho na yɛnyere yɛn ho nsua Bible daa. Yɛyɛ saa a ɛbɛka yɛn abɛn Yehowa na yɛde yɛn ho afam no denneennen.—Monkenkan Deuteronomium 13:4.
19 Odwontofo no kyerɛwee sɛ: “Onyankopɔn a mɛbɛn no no ye ma me.” (Dw. 73:28) Momma yɛn nyinaa nsua Yehowa ho nneɛma foforo daa. Yɛyɛ saa a, yebenya biribi a yebegyina so adɔ no paa. Sɛ yɛbɛn Yehowa a, ɔno nso bɛbɛn yɛn nnɛ akosi daapem!
^ nky. 3 Hwɛ Asa ho asɛm wɔ August 15, 2012 Ɔwɛn-Aban mu; wɔato din “Mubenya Mo Adwuma no so Akatua.”
“W’aso bɛte asɛm bi wɔ w’akyi sɛ: ‘Ɔkwan no ni.’”—YES. 30:21.
1, 2. Ɔkwan bɛn na Yehowa fa so kasa kyerɛ ne nkoa?
EFI tete nyinaa Yehowa ma ne nkoa akwankyerɛ. Tete no, na ɔnam abɔfo so ne ne nkoa kasa. Ɛtɔ da nso a ɔnam anisoadehu anaa dae so ma wohu nneɛma a ebesi daakye anaa ɔde adwuma pɔtee bi hyɛ wɔn nsa. (Num. 7:89; Hes. 1:1; Dan. 2:19) Edu mmere bi nso a, Yehowa paw nnipa bi ma wogyina n’ananmu de akwankyerɛ ma. Ɔkwan biara a Yehowa faa so de akwankyerɛ maa ne nkoa no, wɔn a wɔyɛɛ aso tiei no nyaa n’anim dom.
2 Ɛnnɛ nso ɛ? Yehowa nam Bible, ne honhom kronkron, ne n’asafo no so kyerɛ ne nkoa kwan. (Aso. 9:31; 15:28; 2 Tim. 3:16, 17) Akwankyerɛ a ɔde ma yɛn no mu da hɔ fann, enti ɛtɔ da a, na akɔyɛ sɛ ɔno ankasa na ogyina yɛn akyi reka akyerɛ yɛn sɛ: “Ɔkwan no ni. Momfa so.” (Yes. 30:21) Yesu ne Kristofo asafo no Ti, na ɔnam “akoa nokwafo ne ɔbadwemma” no so ma yɛte Yehowa nne. (Mat. 24:45) Sɛ yɛn nsa ka akwankyerɛ bi a, ɛnsɛ sɛ yɛtoto n’ase koraa, efisɛ yebenya daa nkwa a, egyina osetie so.—Heb. 5:9.
3. Dɛn na ɛma ɛyɛ den sɛ yebetie Yehowa akwankyerɛ? (Hwɛ mfonini a ɛwɔ adesua yi mfiase no.)
3 Satan Bonsam nim paa sɛ yehia Yehowa akwankyerɛ na yɛanya nkwa, enti ɔfa akwannuasa nyinaa so sɛ ɔbɛtwetwe yɛn adwene na yɛabu yɛn ani agu saa akwankyerɛ no so. Bio nso yɛn ‘koma kontomponi’ no ma ɛyɛ den sɛ yebetie Yehowa wɔ biribiara mu. (Yer. 17:9) Ɛnde, momma yɛnhwɛ ɔkwan a yɛbɛfa so adi saa nneɛma no so na yɛate Yehowa nne wɔ biribiara mu. Afei yɛbɛhwɛ sɛnea yɛne Yehowa betumi adi nkitaho ne ɔkwan a ɛbɛboa yɛn ma yɛabɛn no daa.
4. Dɛn na Satan yɛ de sɛe nkurɔfo adwene?
4 Satan nam atosɛm ne nnaadaasɛm so sɛe nkurɔfo adwene. (Monkenkan 1 Yohane 5:19.) Ɛnnɛ, atesɛm nkrataa, nhoma ne nsɛmma nhoma abu so wɔ wiase baabiara. Bio, baabi a wobɛfa biara radio, TV, ne Intanɛt wɔ hɔ. Ampa, nsɛm a wɔka no bi so wɔ mfaso, nanso emu dodow no ara ne Yehowa ahyɛde nhyia. (Yer. 2:13) Nhwɛso bi ni: Nsɛm a amanneɛbɔ nnwuma te sɛ radio, TV, ne Intanɛt ka no ama abɛyɛ sɛ mfomso biara nni ho sɛ ɔbarima ne ne yɔnko barima anaa ɔbea ne ne yɔnko bea bɛware. Eyi nti nnipa pii susuw sɛ nea Bible ka wɔ saa asɛm no ho no yɛ den dodo.—1 Kor. 6:9, 10.
5. Dɛn na yɛbɛyɛ na Satan amfa ne nnaadaasɛm no annya yɛn?
5 Ɛnde, ɛbɛyɛ dɛn na obi a ɔdɔ Yehowa mmara akwati atosɛm a Satan de ahyeta wiase baabiara no? Ɛbɛyɛ dɛn na wahu nea ɛyɛ papa ne nea ɛyɛ bɔne? Ɛno ara ne sɛ ‘ɔbɛhwɛ ne ho so sɛnea Onyankopɔn asɛm te.’ (Dw. 119:9) Onyankopɔn Asɛm Bible no boa yɛn ma yehu biribi a ɛyɛ nokwasɛm ne nea ɛyɛ atosɛm. (Mmeb. 23:23) Yesu ankasa de Onyankopɔn Asɛm yɛɛ adwuma, enti ɔkae sɛ: “Ɛnyɛ paanoo nkutoo so na onipa nam bɛtena ase, na mmom asɛm biara a efi Yehowa anom nso.” (Mat. 4:4) Nsɛm pii wɔ Bible mu, na sɛ yɛte ase yiye a, ɛbɛboa yɛn ma yɛahu sɛnea yɛde bɛbɔ yɛn bra. Yɛnyɛ nhwɛso baako: Ansa na Mose rekyerɛw sɛ Yehowa kyi awaresɛe no, na Yosef nim sɛ etia Onyankopɔn mmara sɛ ɔne Potifar yere bɛda. Bere a Potifar yere bɔɔ mmɔden sɛ ɔbɛdaadaa no no, amma ne tirim mpo sɛ ɔbɛyɛ biribi atia Yehowa. (Monkenkan Genesis 39:7-9.) Ɔbea no de asɛm no guan Yosef ho kyɛe, nanso otiee Yehowa sen ɔbea gyigyefo no. Ɛnnɛ nso, ɛho hia paa sɛ yetie Yehowa na yɛpo Satan nnaadaasɛm a ɔde puapua yɛn no.
6, 7. Sɛ yɛmpɛ sɛ Satan daadaa yɛn a, dɛn na ɛsɛ sɛ yɛyɛ?
6 Atoro nkyerɛkyerɛ a enni ti nni nan abu so wɔ wiase baabiara. Enti nnipa pii susuw sɛ, sɛ wobɔ wo ho mpem sɛ worepɛ nokware som ahu a, wo nsa besi fam. Nanso sɛ obi yɛ n’adwene sɛ obetie Yehowa asɛm a, ɛnyɛ den koraa sɛ obehu nokware no. Asɛm no ara ne sɛ, yɛn na ɛsɛ sɛ yɛkyerɛ nea yɛpɛ sɛ yetie no. Sɛ nnipa mmienu rekasa a, ɛbɛyɛ den sɛ wubetumi atie wɔn nyinaa bere koro mu. Enti sɛnea nguan nim wɔn wura nne no, saa ara na ɛsɛ sɛ yehu yɛn wura Yesu a Onyankopɔn apaw no no nne na yetie no.—Monkenkan Yohane 10:3-5.
7 Yesu kae sɛ: “Monyɛ aso ntie asɛm yi yiye.” (Mar. 4:24) Yehowa afotu mu da hɔ, asɛm biara nni ho. Nea aka ne sɛ yɛbɛbɔ yɛn adwene pɔw sɛ yebetie na yɛde ayɛ adwuma. Onyankopɔn dɔ yɛn, enti na otu yɛn fo. Nanso sɛ yɛamma yɛn ani anna hɔ a, yɛbɛpo saa afotu no akodi Satan nnaadaasɛm akyi. Enti si w’adwene pi sɛ woremma wiase nnwom ne sini, TV ne nhoma, wo mfɛfo adwumayɛfo anaa sukuufo, akyerɛkyerɛfo anaa wɔn a nkurɔfo frɛ wɔn animdefo no nnaadaa wo.—Kol. 2:8.
8. (a) Ɔkwan bɛn so na yɛn koma betumi agyigye yɛn ma yɛatɔ Satan afiri mu? (b) Sɛ yehu sɛ yɛn gyidi reyɛ mmerɛw anaa akɔnnɔ bɔne bi regyigye yɛn na yɛanyɛ ho hwee a, den na ebetumi aba?
8 Satan nim nneɛma a yɛtɔ mu sin ne yɛn mmerɛwyɛ, na ɔbɔ mmɔden sɛ ɔde eyi besum yɛn afiri. Sɛ Satan sum afiri a ɛte saa a, ɛnyɛ mmerɛw sɛ yebedi Yehowa nokware. (Yoh. 8:44-47) Wo deɛ yɛnhwɛ obi a ɔde ne ho ahyɛ anigyede mu fee na awiei koraa no wayɛ bɔne bi a wanna annwen ho da sɛ ɔbɛyɛ. (Rom. 7:15) Dɛn na ɛde eyi nyinaa bae? Ebia nkakrankakra ogyae mpaebɔ, n’asɛnka tɔɔ nsu mu, anaa ofii ase totoo adesua mu. Eyi nyinaa yɛ kɔkɔbɔ a ɛkyerɛ sɛ na ne koma regyigye no na ogyina baabi a ɛhɔ yɛ toro. Nanso ebia wanyɛ tebea no ho hwee, enti ewiee ase no na ɔnte Yehowa nne bio. Afei edidi mu saa akɔnnɔ bɔne hyɛɛ ne so ma ɔyɛɛ biribi a onim sɛ enye. Dɛn na ɛbɛboa yɛn na asiane a ɛte saa anto yɛn? Sɛ yehu sɛ ɔkwan bi so yɛn gyidi reyɛ ayɛ mmerɛw anaa akɔnnɔ bɔne regyigye yɛn a, ɛnsɛ sɛ yɛtenatena ho koraa; ɛsɛ sɛ yɛsɔ ano ntɛm. Ade baako nso ne sɛ, sɛ yetie Yehowa nne a, yɛrensosɔ awaefo so na yɛrentie wɔn nkyerɛkyerɛ koraa.—Mmeb. 11:9.
9. Adɛn nti na mfaso wɔ so sɛ yebehu yɛn mmerɛwyɛ ntɛm?
9 Sɛ yare bi bɔ obi na ohu n’ani so ntɛm a, ebia obetumi asiw ano na ankum no. Yɛn nso sɛ yehu su bi a ebetumi atwetwe yɛn akɔ bɔne mu a, ɛsɛ sɛ yedi ho dwuma ntɛm na Satan ‘ankyere yɛn ma yɛanyɛ n’apɛde.’ (2 Tim. 2:26) Sɛ yehu sɛ yɛn nsusuwii anaa nneɛma a yɛn koma di akyi ne Yehowa apɛde nhyia a, dɛn na ɛsɛ sɛ yɛyɛ? Ɛsɛ sɛ yɛbrɛ yɛn ho ase na yɛsan ba ne nkyɛn ntɛm betie n’afotu de bɔ yɛn bra. (Yes. 44:22) Ade baako a ɛsɛ sɛ ɛtena yɛn adwenem ne sɛ, sɛ yesi gyinae bɔne bi na akyiri yi yɛsan ba Yehowa nkyɛn mpo a, ebia yɛbɛkɔ so atwa so aba wɔ wiase bɔne yi mu. Enti ne papa mu paa ne sɛ yɛbɛkwati mfomso a ɛte saa.
10, 11. (a) Dɛn na ɛbɛkyerɛ sɛ obi reyɛ ayɛ ahantan? (b) Dɛn na yesua fi Kora, Datan, ne Abiram subammɔne no mu?
10 Ɛsɛ sɛ yehu sɛ yɛn koma betumi adaadaa yɛn. Nokwasɛm ne sɛ yɛn mmerɛwyɛ betumi ama yɛadi mfomso kɛse. Yɛmfa ahantan ne anibere nyɛ nhwɛso. Saa su yi mu biara betumi asisi yɛn aso ma enti yɛrente Yehowa nne. Afei edidi mu saa ara na yɛaman afi trenee kwan so. Obi a ɔyɛ ahantan bu ne ho tra so. Ebia obesusuw sɛ nea ɔno ara pɛ na ɔbɛyɛ; ɛnyɛ obi na ɔbɛkyerɛ no nea ɔnyɛ. Ebia ɛbɛyɛ no sɛ ne nuanom Kristofo anaa asafo mu mpanyimfo anaa mpo Onyankopɔn ahyehyɛde no rentumi nkyerɛ no nea ɔnyɛ. Obi a ɔte saa deɛ, Yehowa kasa koraa a ɔnte.
11 Bere a Israelfo nam sare so no, Kora, Datan, ne Abiram tew Mose ne Aaron so atua. Na ahantan adonnɔn wɔn, na na wɔpɛ sɛ wɔsom Yehowa sɛnea wɔn ankasa pɛ. Dɛn na Yehowa yɛe wɔ ho? Okum atuatewfo no nyinaa. (Num. 26:8-10) Eyi yɛ kɔkɔbɔ ma yɛn! Sɛ yɛtew Yehowa so atua a, ebewie yɛn bɔne. Momma yɛnkae sɛ “ahantan di ɔsɛe anim.”—Mmeb. 16:18; Yes. 13:11.
12, 13. (a) Ma nhwɛso fa kyerɛ asiane a ɛwɔ anibere mu. (b) Adɛn nti na sɛ yɛanhyɛ yɛn ho so a, anibere betumi adidi yɛn mu ntɛmntɛm?
12 Momma yɛnhwɛ anibere nso. Oniberefo susuw sɛ mmara biara nkyekyere no, enti ɔwɔ hokwan sɛ ɔfa kwan biara so nya nea ɔpɛ. Yɛmfa Elisa somfo Gehasi nyɛ nhwɛso. Ná Siria sraani panyin Naaman yare kwata, na bere a odiyifo Elisa saa no yare no, Naaman maa Elisa akyɛde pii nanso wannye. Gehasi deɛ, na n’ani bere nneɛma no. Enti ɔkae wɔ ne tirim sɛ: “Sɛ́ Yehowa te ase yi, metu mmirika atiw [Naaman] na makogye biribi ne nsam.” Afei ɔfaa Elisa akyi kɔɔ Naaman nkyɛn, na odii atoro gyee ‘dwetɛ dwetikɛse baako ne ntade mmienu.’ Gehasi anibere bɔne no kowiee no sɛn? Naaman kwata no baa ne so.—2 Ahe. 5:20-27.
13 Anibere hyɛ ase nkakrankakra, enti sɛ yɛanhwɛ yiye a, ebetumi adidi yɛn mu ma akowie bɔne. Bible ma yehu eyi wɔ Akan ho. Yɛnhwɛ nea anibere de Akan kowiei. Ɔno ankasa kae sɛ: “Mihuu atade fɛfɛ bi a efi Sinar ne dwetɛ nnwetɛbona ahanu ne sika kɔkɔɔ a emu duru yɛ nnwetɛbona aduonum wɔ asade no mu, na na m’ani gye ho enti mefae.” Anka ɛsɛ sɛ Akan hyɛ ne ho so na oyi nsusuwii bɔne no fi ne tirim, nanso wanyɛ saa. Mmom okowiaa nneɛma no de kosiee ne ntamadan mu. Bere a Akan bɔne no bɛdaa adi no, Yosua ka kyerɛɛ no sɛ Yehowa bɛsɛe no. Enti saa da no ara, Israelfo siw Akan ne n’abusua abo. (Yos. 7:11, 21, 24, 25) Anibere yɛ afiri a ebetumi ayi obiara. Enti momma ‘yɛnhwɛ yiye wɔ anibere biara ho.’ (Luka 12:15) Ɛwɔ hɔ wɔ hɔ a, ebia yebenya akɔnnɔ bɔne anaa yebesusuw nneɛma bi a ɛmfata ho. Nanso ehia sɛ yɛfa yɛn nsusuwii dommum na ampiapia yɛn amma yɛankɔyɛ bɔne.—Monkenkan Yakobo 1:14, 15.
14. Sɛ yehu sɛ ahantan ne anibere regyigye yɛn a, dɛn na ɛsɛ sɛ yɛyɛ?
14 Ahantan ne anibere nyinaa betumi awie yɛn bɔne. Enti nsusuwii bɔne bi ba yɛn adwenem a, ɛsɛ sɛ yebisa yɛn ho sɛ, ‘Meyɛ biribi a ɛmfata a, dɛn na ebefi mu aba?’ Yebisa yɛn ho saa a, ɛbɛma yɛn ani aba yɛn ho so na yɛakɔ so atie Yehowa nne. (Deut. 32:29) Yehowa ma yehu sɛ, sɛ yɛyɛ adepa a, ebesi yɛn yiye, na yɛyɛ bɔne nso a, yebetwa so aba. Sɛ ahantan anaa anibere piapia yɛn koma kɔ bɔne so a, ɛbɛyɛ papa sɛ yesusuw ne nsunsuanso ho. Ɛsɛ sɛ yesusuw ho hwɛ sɛnea bɔne a ɛte saa bɛka yɛn, yɛn adɔfo, na ne kɛse koraa no, sɛnea ɛbɛka yɛne Yehowa adamfofa.
15. Dɛn na yebetumi asua afi Yesu nhwɛso no mu?
15 Yehowa pɛ sɛ esi yɛn yiye. (Dw. 1:1-3) Enti ɔde akwankyerɛ a yehia ma yɛn bere a ɛsɛ mu. (Monkenkan Hebrifo 4:16.) Bere a Yesu wɔ asase so no, na ɔyɛ onipa a sintɔ biara nni ne ho nanso na ɔne Yehowa di nkitaho daa. Nokwasɛm ne sɛ wannyae mpaebɔ da. Yehowa boaa Yesu wɔ akwan pii so na ɔmaa no akwankyerɛ a ohia. Ɔsomaa abɔfo ma wɔsom Yesu, ɔde ne honhom kronkron taa n’akyi, na ɔboaa no ma ɔpaw asomafo 12 no. Yehowa kasa fii soro de kyerɛe sɛ ɔtaa Yesu akyi na ‘wagye no atom.’ (Mat. 3:17; 17:5; Mar. 1:12, 13; Luka 6:12, 13; Yoh. 12:28) Ɛsɛ sɛ yesuasua Yesu na yehwie yɛn komam asɛm gu Onyankopɔn anim. (Dw. 62:7, 8; Heb. 5:7) Mpaebɔ yɛ ɔkwan titiriw baako a yɛfa so ne Yehowa di nkitaho daa, na ɛboa yɛn ma yɛde yɛn abrabɔ hyɛ no anuonyam.
16. Ɔkwan bɛn so na Yehowa boa yɛn ma yɛte ne nne?
16 Yehowa de n’afotu ma yɛn kwa, nanso ɔnhyɛ yɛn sɛ yenni so. Ɛsɛ sɛ yɛsrɛ ne honhom kronkron na yenya awerɛhyem sɛ ɔremfa nkame yɛn; mmom ɔbɛma yɛn ma aboro so. (Monkenkan Luka 11:10-13.) Nanso ehia sɛ ‘yɛhwɛ sɛnea yetie asɛm yiye.’ (Luka 8:18) Yɛmfa no sɛ yɛasrɛ Yehowa sɛ ɔmmoa yɛn na yɛamfa yɛn adwene ankɔ ɔbra bɔne so, nanso wobɛhwɛ na yɛrehwɛ ponografi anaa sini a ɔbrasɛe wom. Sɛ yɛyɛ saa a, na yɛyɛ nyaatwom. Nea ɛbɛboa yɛn ne sɛ yɛbɛkɔ baabi a Yehowa honhom wɔ anaa yɛbɛyɛ biribi a ɛbɛma yɛanya ne honhom. Yenim sɛ Yehowa honhom wɔ asafo nhyiam ase. Sɛ yɛkɔ asafo nhyiam a, yɛte Yehowa nne, na eyi na aboa Yehowa asomfo pii ma wɔakwati asiane. Sɛ wɔte Yehowa nne a, ɛboa wɔn ma wɔpɛɛpɛɛ wɔn mu na sɛ wohu sɛ akɔnnɔ bɔne bi reyi ne ti wɔn komam a, wɔyɛ ho biribi ntɛm.—Dw. 73:12-17; 143:10.
17. Adɛn nti na asiane wom sɛ yɛde yɛn ho bɛto yɛn ho so?
17 Yɛmfa Israel hene Dawid nyɛ nhwɛso. Bere a ɔde ne ho too Yehowa so no, ɔde no yɛɛ nneɛma akɛse. Ɔyɛ aberantewa no, odii Filistini Goliat so nkonim. Akyiri yi ɔbɛyɛɛ ɔsraani ne ɔhene, na Yehowa nam no so bɔɔ Israel man no ho ban. Nokwasɛm ni, ɔno na na osisi gyinae ma ɔman no. Nanso bere a Dawid de ne ho too ne ho so no, ne koma daadaa no. Ɔne Bat-Seba yɛɛ bɔne a emu yɛ duru na ɔmaa wokum ne kunu Uria mpo. Bere a Yehowa teɛɛ Dawid so no, ɔbrɛɛ ne ho ase gyee ne mfomso toom, na ɔne Yehowa ntam san yɛɛ kama.—Dw. 51:4, 6, 10, 11.
18. Dɛn na ɛbɛboa yɛn ma yɛakɔ so atie Yehowa nne?
18 Momma yentie afotusɛm a ɛwɔ 1 Korintofo 10:12 na yɛannye yɛn ho anni dodo. Bible ka sɛ yennim ‘sɛnea yebetutu yɛn anammɔn’; obi na ɛsɛ sɛ ɔkyerɛ yɛn kwan. (Yer. 10:23) Enti sɛ yɛantie Yehowa a, Satan na yebetie no. Ɛnde, momma yɛnkɔ so mmɔ mpae na yɛmma honhom kronkron nkyerɛ yɛn kwan, na yentie Yehowa nne daa.
BERE a Petro paa Yesu no, osui pii. Ɛwom, na ebegye bere ansa na ɔsomafo no asan asi ne dedaw mu, nanso na Yesu pɛ sɛ ɔde no di dwuma boa afoforo. Enti Yesu ka kyerɛɛ no sɛ: “Sɛ wosan ba a, hyɛ wo nuanom den.” (Luka 22:32, 54-62) Sɛ yɛreka wɔn a Yehowa de wɔn dii dwuma titiriw wɔ tete Kristofo asafo no mu a, na Petro ka ho. Nokwasɛm ni, na ɔka wɔn a Bible frɛ wɔn “adum” no ho. (Gal. 2:9) Ɛnnɛ nso, sɛ obi yɛ asafo mu panyin na hokwan a ɛte saa fi ne nsa a, obetumi abɛyɛ ɔpanyin bio na ɔde anigye ahyɛ ne nuanom den.
Sɛ obi yɛ ɔpanyin na hokwan no fi ne nsa a, ebia ɛbɛyɛ no sɛ ne wiase nyinaa aba awiei. Onua bi a wɔfrɛ no Julio* de bɛboro mfe 20 somee sɛ ɔpanyin wɔ Bolivia. Bere a ne mpanyinni fii ne nsa no, ɔkae sɛ: “Meyɛ ɔpanyin no, na misiesie me ho ma ɔkasa, na na mesrasra anuanom hyɛ wɔn nkuran. Me nkɔree ne me mmae nyinaa, na saa nneɛma yi di mu akoten. Nanso prɛko pɛ ne nyinaa kɔe. Meyɛe sɛ dua bi a wɔatu mu tokuru. Mihui sɛ mayɛ hahaaha.” Ɛnnɛ Julio asan abɛyɛ ɔpanyin.
Osuani Yakobo kyerɛwee sɛ: “Sɛ muhyia sɔhwɛ ahorow pii a, mummu no anigye koraa.” (Yak. 1:2) Sɔhwɛ a Yakobo reka ho asɛm no bi yɛ nea yɛn sintɔ anaa ɔtaa de ba. Ɔkaa akɔnnɔ bɔne, animhwɛ ne nea ɛtete saa ho asɛm. (Yak. 1:14; 2:1; 4:1, 2, 11) Ɛwom, sɛ Yehowa teɛ yɛn so a, ebia ɛrenyɛ yɛn dɛ, nanso ɛnsɛ sɛ ɛma yɛbotow.—Heb. 12:11.
Sɛ hokwan a yɛwɔ wɔ asafo no mu fi yɛn nsa a, ɛnsɛ sɛ yɛde ahwease yɛ nna. Mmom ɛyɛ hokwan a yɛde bɛhwehwɛ yɛn ho mu ahwɛ sɛ yɛn gyidi ne ɔdɔ a yɛwɔ ma Yehowa te sɛn. Yebetumi nso abisa sɛ, ‘Adɛn nti na na meresom? Anuonyam a merepɛ ntia? Anaa medɔ Onyankopɔn na migye tom sɛ asafo no yɛ ne dea na ɔpɛ sɛ meboa hwɛ ne nguan?’ (Aso. 20:28-30) Mpanyimfo a hokwan a wɔwɔ afi wɔn nsa no betumi ama nnipa ne Satan mpo ahu sɛ ɔdɔ kann na wɔde dɔ Yehowa. Wɔbɛyɛ dɛn ayɛ saa? Ɛne sɛ wɔbɛkɔ so de nokwaredi asom Yehowa.
Bere a Ɔhene Dawid yɛɛ bɔne a emu yɛ duru no, Yehowa teɛɛ ne so. Dawid brɛɛ ne ho ase na Yehowa de firii no. Dawid too dwom sɛ: “Anigye ne onipa a wɔde ne mmarato afiri no, na wɔakata ne bɔne so. Anigye ne onipa a Yehowa mmu mfomso ngu no so, na ɔnyɛ ɔdaadaafo.” (Dw. 32:1, 2) Nteɛso boaa Dawid, na ɛma otumi hwɛɛ Onyankopɔn nkurɔfo yiye.
Mpɛn pii no sɛ obi mpanyinni fi ne nsa na ɔsan bɛyɛ ɔpanyin bio a, wuhu sɛ n’ani ku anuanom ho sen kan no. Obi a ne mpanyinni fii ne nsa kae sɛ: “Seesei sɛ obi di mfomso a, minya ne ho abotare na ɛma mihu ɔkwan pa a mɛfa so aboa no.” Ɔpanyin foforo nso kae sɛ: “Sɛ mɛka a, seesei paa na mahu sɛ ɛyɛ hokwan kɛse sɛ mɛsom me nuanom; ɛnyɛ ade a ɛsɛ sɛ mede di agorɔ koraa.”
Odwontofo no kyerɛwee sɛ, ‘Yehowa renhwehwɛ yɛn mfomso daa.’ (Dw. 103:9) Enti sɛ obi yɛ bɔne a emu yɛ duru a, ɛnsɛ sɛ yenya adwene sɛ Onyankopɔn ato no paahwii. Ricardo somee sɛ ɔpanyin mfe pii, nanso efii ne nsa. Ɔkae sɛ: “Mihui sɛ ne nyinaa fi me, na eyi maa midii yaw. Ɛyɛɛ me sɛ memfata mma hwee bio, enti na biribiara nka me sɛ mensan nyere me ho mmɛyɛ ɔpanyin. Na misusuw sɛ biribiara nni hɔ a metumi ayɛ ama anuanom anya me mu ahotoso bio. Nanso na mepɛ nnipa asɛm, enti na ɛnyɛ den sɛ me ne nkurɔfo bɛyɛ Bible adesua. Bio nso na mehyɛ anuanom nkuran wɔ Ahenni Asa so ne wɔn bom yɛ asɛnka adwuma no. Eyi boaa me ma minyaa ahoɔden foforo, na seesei masan abɛyɛ ɔpanyin.”
Sɛ onua bi nya afoforo ho menasepɔw a, ɛbɛyɛ den sɛ ɔbɛsan asom sɛ ɔpanyin. Nanso obetumi asuasua Yehowa akoa Dawid. Sɛ yɛhwɛ Dawid sɛɛ a, ahoɔyaw nti na Ɔhene Saul ani sa no, enti oguanee. Sɛ ɔpɛ sɛ ɔyɛ Saul bɔne a, anka ɛnyɛ den koraa, nanso wammɔ ne ho mmusu sɛ ɔde ne nsa bɛka Saul. (1 Sam. 24:4-7; 26:8-12) Bere a Saul wui wɔ akono no, Dawid gyam no, na ɔkyerɛe sɛ ɔdɔ Saul ne ne ba Yonatan. Ɔkae mpo sɛ wɔyɛ “nnipa a wɔn ho yɛ ahomeka a wɔdɔ wɔn.” (2 Sam. 1:21-23) Dawid annya Saul ho menasepɔw biara.
Sɛ wususuw sɛ obi ne wo anni no yiye anaa wante wo ase a, nnya ne ho menasepɔw. Ma yɛnhwɛ onua bi a yɛfrɛ no William. Ɔsomee sɛ asafo mu panyin bɛyɛ mfe 30 wɔ Britain. Bere a ne mpanyinni fii ne nsa no, onyaa asafo mu mpanyimfo bi ho menasepɔw. Dɛn na ɛboaa William ma ohuu nneɛma ani so yiye? Ɔkae sɛ: “Hiob nhoma no hyɛɛ me den. Sɛ Yehowa boaa Hiob ma osiesiee ɔne ne nnamfo baasa no ntam a, ɛnde ɔkwan biara so obetumi aboa me ma asomdwoe atena me ne mpanyimfo no ntam.”—Hiob 42:7-9.
Sɛ wo ara na wode wo mpanyinni too hɔ a, ɛbɛyɛ papa sɛ wubesusuw asɛm no ho bio. Dɛn nti na wode too hɔ? Biribi na na ahyɛ wo so? Ná nneɛma bi ho hia wo sen Onyankopɔn nkurɔfo a wobɛhwɛ wɔn anaa? Afoforo sintɔ na ebuu w’abam? Sɛnea ɛte biara no, kae sɛ bere a woyɛ ɔpanyin no, na wunya hokwan boa afoforo paa. Womaa ɔkasa ahorow hyɛɛ wɔn den, wo nhwɛso nso hyɛɛ wɔn nkuran, na wosrasraa anuanom boaa wɔn ma wɔfaa sɔhwɛ ahorow mu. Bere a Yehowa hui sɛ woayi wo yam resom wo nuanom no, ne koma tɔɔ ne yam, na wo nso w’ani gyei.—Mmeb. 27:11.
Yehowa aboa mmarima bi ma seesei wɔn ani agye sɛ wɔresan som sɛ mpanyimfo wɔ asafo no mu. Sɛ wo ara na wode hokwan no too hɔ oo, sɛ wogye fii wo nsam oo, wubetumi atoto nneɛma asan abɛyɛ “ahwɛfo adwuma” no bio. (1 Tim. 3:1) Paulo ‘annyae mpaebɔ’ da sɛ Kristofo a wɔwɔ Kolose no behu Onyankopɔn apɛde na wɔanantew “sɛnea ɛsɛ Yehowa na ɛsɔ n’ani koraa.” (Kol. 1:9, 10) Sɛ wunya hokwan san bɛsom sɛ ɔpanyin a, srɛ Yehowa na ɔmma wo ahoɔden ne abotare na wunnya anigye a wode bɛsom no. Yɛwɔ nna a edi akyiri mu, na nnɛ paa na Onyankopɔn nkurɔfo hia ahwɛfo a wɔbɛboa wɔn. Wubetumi ahyɛ wo nuanom den anaa?
^ nky. 3 Wɔasesa edin ahorow no bi.
Saa asɛmmisa yi ho hia obiara, titiriw obi a ne kunu anaa ne yere awu. Ebia obi a ɔte saa nyae a anka woahyia ne hokafo no wɔ wiase foforo no mu ma wɔasan aware. Onua bi a ne yere awu kae sɛ: “Ná me ne me yere mpɛ sɛ biribiara tetew yɛn aware mu. Ade a na ɛda yɛn koma so ne sɛ yɛbɛbom asom Yehowa daa sɛ awarefo. Minyae a anka abam saa.” Ɛnde, biribi wɔ hɔ a yebegyina so aka sɛ wɔn a wobenya owusɔre no betumi aware? Yebetwa no tiaa a, yɛrentumi nkyerɛ.
Yesu kae sɛ wɔn a wobenya owusɔre no renware. Yɛakyerɛkyerɛ saa asɛm yi mu wɔ yɛn nhoma ahorow mu sɛ ɛfa asase so owusɔre ho. Yɛkae sɛ wɔn a wobenyan wɔn aba wiase foforo no mu no renware.* (Mat. 22:29, 30; Mar. 12:24, 25; Luka 20:34-36) Ɛwom, yɛrentumi nsi no pi, nanso ebia Yesu asɛm no fa wɔn a wobenyan wɔn akɔ soro no ho. Ɛnde, ma yɛmpɛɛpɛɛ Yesu asɛm no mu nhwɛ.
Bere a Yesu kaa saa asɛm no, henanom na na ɔne wɔn rekasa? (Monkenkan Luka 20:27-33.) Na ɔne Sadukifo na ɛrekasa. Na wonnye owusɔre nni, na wɔyɛe sɛ wobesum Yesu afiri. Wɔkae sɛ ɔbea bi kunu wui na ɔwaree ne nua, na ɔno nso wui. Ɛkɔɔ so saa ara kosii sɛ nea ɔto so nson no wui.* Afei Sadukifo no bisaa Yesu sɛ: “Owusɔre mu no, wɔn mu hena na ɔbea no bɛyɛ ne yere?” Yesu buae sɛ: “Wiase nhyehyɛe yi mma de, wɔware na wɔde wɔn ma aware, nanso wɔn a wɔabu wɔn sɛ wɔfata sɛ wonya saa wiase nhyehyɛe no ne awufo mu sɔre no de, wɔrenware na wɔremfa wɔn mma aware. Nokwarem no, wɔrentumi nwu bio, efisɛ wɔbɛyɛ sɛ abɔfo, na esiane sɛ wɔyɛ owusɔre mma nti, wɔyɛ Onyankopɔn mma.”—Luka 20:34-36.
Adɛn nti na mfe pii ni yɛaka wɔ yɛn nhoma mu sɛ ɛbɛyɛ sɛ na Yesu reka asase so owusɔre ho asɛm? Nneɛma mmienu nti na yɛkaa saa. Nea edi kan, ɛbɛyɛ sɛ bere a Sadukifo no bisaa Yesu asɛm no, na nea ɛwɔ wɔn adwenem ne asase so owusɔre. Enti na yesusuw sɛ mmuae a Yesu de mae no nso fa asase so owusɔre ho. Nea ɛto so mmienu, Yesu mmuae mu no, ɔbɔɔ Abraham, Isak, ne Yakob din. Saa mmarima anokwafo yi nyinaa benya owusɔre abɛtena asase so.—Luka 20:37, 38.
Nanso yɛsan hwɛ asɛm no a, ɛreyɛ akɔyɛ sɛ wɔn a wobenyan wɔn akɔ ɔsoro no ho asɛm na na ɛwɔ Yesu adwenem. Adɛn nti na yɛreka saa? Yɛnhwɛ nsɛm mmienu bi wɔ Yesu mmuae no mu.
“Wɔn a wɔabu wɔn sɛ wɔfata sɛ wonya . . . awufo mu sɔre.” Bible ka sɛ wobu anokwafo a wɔasra wɔn no sɛ ‘wɔfata Onyankopɔn ahenni.’ (2 Tes. 1:5, 11) Kristo agyede no nti, Onyankopɔn abu wɔn bem. Sɛ wowu a, wonni bɔne afobu ase bio. (Rom. 5:1, 18; 8:1) Bible frɛ saafo no “anigye ne kronkron,” na wobu wɔn sɛ wɔfata sɛ wonyan wɔn kɔ soro. (Adi. 20:5, 6) Nanso, yɛrentumi nka asɛm koro yi ara mfa wɔn a wobenyan wɔn aba asase so no ho, efisɛ wobenyan “wɔn a wɔnteɛ” nso aba asase so. (Aso. 24:15) Wohwɛ a, yebetumi aka sɛ wobu ‘wɔn a wɔnteɛ’ yi sɛ ‘wɔfata’ sɛ wonya owusɔre?
“Wɔrentumi nwu bio.” Yesu anka sɛ: “Wɔrenwu bio.” Mmom ɔkae sɛ: “Wɔrentumi nwu bio.” Bible foforo kyerɛ ase sɛ “owu nni wɔn so tumi bio.” Sɛ wɔn a wɔasra wɔn no di nokware kosi awiei na wonyan wɔn kɔ soro a, wɔne owu abɔ nsianho korakora. Eyi kyerɛ sɛ, biribiara ntumi ntwa wɔn nkwa so anaa nsɛe wɔn nkwa. (1 Kor. 15:53, 54) Enti wɔn a wobenyan wɔn akɔ soro no ne owu to nkwanta a wɔapae.*
Baabi a yɛasusuw nsɛm ho abedu yi, dɛn na yebetumi aka? Ebetumi aba sɛ na Yesu reka wɔn a wobenyan wɔn akɔ soro no ho asɛm. Sɛ saa a, ɛnde yebetumi aka nneɛma mmiɛnsa afa wɔn a wobenyan wɔn akɔ soro no ho: (1) Wɔrenware, (2) wɔrentumi nwu, (3) ɔkwan bi so no wɔte sɛ abɔfo. Nanso sɛ yɛka sɛ Yesu asɛm no fa wɔn a wobenyan wɔn akɔ soro ho a, nsɛmmisa bi wɔ hɔ a ehia sɛ yebua.
Nea edi kan, sɛ asase so owusɔre ho asɛm na na ɛwɔ Sadukifo no adwenem a, ɛbɛyɛ dɛn na Yesu aka wɔn a wobenyan wɔn akɔ soro ho asɛm? Asɛm no ne sɛ ɛnyɛ bere nyinaa na atamfo bisa Yesu asɛm a, obua asɛm a ɛwɔ wɔn adwenem no tee. Nhwɛso bi ni: Bere bi Yudafo bi bisaa Yesu sɛnkyerɛnne, na ɔka kyerɛɛ wɔn sɛ: “Munnwiriw asɔrefie yi ngu, na mede nnansa bɛma so asi hɔ.” Ná Yesu nim sɛ asɔrefie no na ɛwɔ wɔn tirim, “nanso ɔno de, na ɔreka ne nipadua asɔrefie ho asɛm.” (Yoh. 2:18-21) Enti Sadukifo asɛm no mu no, ebia Yesu hui sɛ ɛho nhia sɛ ɔma wɔn mmuae, efisɛ na wɔyɛ nyaatwomfo a wonnye owusɔre nni, na na wonnye nni sɛ abɔfo nso wɔ hɔ. (Mmeb. 23:9; Mat. 7:6; Aso. 23:8) Mmom, ebia na ɔpɛ sɛ n’asuafo no hu nokwasɛm bi fa wɔn a wobenyan wɔn akɔ soro no ho, efisɛ wɔn na daakye wobenyan wɔn akɔ soro.
Nea ɛto so mmienu, adɛn nti na Yesu kaa Abraham, Isak, ne Yakob ho asɛm? Yenim sɛ wobenyan mmarima yi aba asase so. (Monkenkan Mateo 22:31, 32.) Hyɛ no nsow sɛ ansa na Yesu rebobɔ saa mmarima no din no, ofii n’asɛm no ase sɛ “ɛdefa owusɔre ho no.” Eyi kyerɛ sɛ ebia eduu baabi no, ɔdan nkɔmmɔbɔ no baa asase so owusɔre so. Na Yesu nim sɛ Sadukifo no gye nhoma a Mose kyerɛwee no tom, enti ɔfaa asɛm a Onyankopɔn ka kyerɛɛ Mose no de kyerɛkyerɛɛ n’asɛm mu. Onyankopɔn kaa saa asɛm no bere a Mose wɔ nkyɛkyerɛ bi a ɛredɛw ho. Enti na Yesu pɛ sɛ Sadukifo no hu sɛ asase so owusɔre bɛba; ɛyɛ biribi a Onyankopɔn ahyɛ ho bɔ.—Ex. 3:1-6.
Nea ɛto so mmiɛnsa, sɛ Yesu asɛm no fa wɔn a wobenyan wɔn akɔ soro no ho a, ɛnde wɔn a wobenya asase so owusɔre no betumi aware anaa? Bible mma saa asɛmmisa no ho mmuae tee. Sɛ wɔn a wobenyan wɔn akɔ soro ho asɛm na na Yesu reka a, ɛnde biribiara nni n’asɛm no mu a ɛkyerɛ sɛ wɔn a wobenyan wɔn aba wiase foforo no mu no bɛware anaa wɔrenware.
Yenim sɛ Bible ka no pen sɛ owu tetew aware mu. Enti sɛ obi kunu anaa ne yere wu na ɔsan ware a, ɛnsɛ sɛ n’ahonim haw no. Ɛyɛ ɔno ara ne gyinaesi, na ɛnsɛ sɛ afoforo ka ho asɛm.—Rom. 7:2, 3; 1 Kor. 7:39.
Ebia yɛwɔ nsɛmmisa pii fa wiase foforo no ho, nanso ɛsɛ sɛ yɛhwɛ yiye na yɛammɔ yɛn srɛ mu ankeka nsɛm biara. Nea ɛsɛ sɛ yɛyɛ ara ne sɛ yɛtwɛn hwɛ nea ebesi. Nanso ade baako de yenim: Nnipa asoɔmmerɛwfo ani begye efisɛ Yehowa bɛma wɔn nsa aka nea wohia ne wɔn koma so ade biara a ɛsɛ.—Dw. 145:16.
^ nky. 4 Hwɛ June 1, 1987, Borɔfo Ɔwɛn-Aban, kratafa 30-31.
^ nky. 5 Tete no, na amanne a ɛwɔ hɔ ne sɛ, sɛ ɔbarima bi ware na woannya babarima na owu a, ne nua bɛware ɔbea no ne no awo mma na ɔbarima no din anyera.—Gen. 38:8; Deut. 25:5, 6.
^ nky. 9 Wɔn a wobenya asase so owusɔre no benya daa nkwa. Nanso yɛreka wɔn ho asɛm a, yɛnka sɛ wɔne owu abɔ nsianho koraa. Sɛ wopɛ nsonsonoe a ɛwɔ nsɛm mmienu yi mu a, hwɛ April 1, 1984, Borɔfo Ɔwɛn-Aban, kratafa 30-31.
TETE WƆ BI KA
ASƐMFUA “Eureka” kyerɛ “mahu!” Bɛboro mfe 100 a atwam no, nnipa pii de wɔn ani kyerɛɛ California, U.S.A., kɔpɛɛ sika kɔkɔɔ. Sɛ obi kopue sika kɔkɔɔ no bi so a, na wateɛm “Eureka!” Charles Taze Russell ne ne mfɛfo Bible Asuafo no huu biribi a ɛsom bo sen sika kɔkɔɔ koraa. Ɛyɛ dɛn? Ɛyɛ nokwasɛm a wohuu wɔ Bible mu. Na wɔn ho pere wɔn sɛ wɔbɛka ho asɛm akyerɛ afoforo.
Afe 1914 mu no, nnipa mpempem pii bɔɔ twi kɔhwɛɛ sini a wɔato din “Photo-Drama of Creation” wɔ wiase nkurow akɛse mu. International Bible Students Association (Bible Asuafo) na wɔyɛɛ sini no, na na egye nnɔnhwerew nwɔtwe na obi ahwɛ awie. Na sini no yɛ fɛ, na na nnwom ne nsɛm a ɛwom yɛ dɛ. Na ne nyinaa yɛ Bible mu nsɛm—efi adebɔ ne nnipa abakɔsɛm so de kosi Yesu Kristo Mfirihyia Apem Nniso no awiei so.—Adi. 20:4.*
Wɔn a na wɔtete nkurow nketewa ne nkuraase no nso ɛ? Na Bible Asuafo no mpɛ sɛ wɔn a nokware no ho kɔm de wɔn no bɛhwere biribiara. Enti August 1914 no, woyii “Eureka Drama” no adi. Na ɛyɛ “Photo-Drama” a wɔayɛ no ketewa; ná ɔfã a nnipa keka wɔn ho no nni “Eureka Drama” no mu. Wɔyɛɛ no ahorow mmiɛnsa wɔ kasa dodow bi mu: Baako de “Eureka X.” Na sini no mu nnwom ne emu kasa nyinaa wɔ so. Nea edi hɔ nso de “Eureka Y.” Na kasa ne nnwom ne mfonini fɛfɛ wom. Nea ɛto so mmiɛnsa ne “Eureka Family Drama.” Na “Photo-Drama” no mu nsɛm ne nnwom bi na ɛwom, na wɔyɛe sɛ nkurɔfo nhwɛ wɔ fie. Na nneɛma a wɔde yi “Eureka Drama” no bo nyɛ den.
Na enhia sɛ Bible Asuafo no nya afiri ne nneɛma akɛse na wɔde ayi sini no. Enti na ɛnyɛ den koraa sɛ wɔbɛkɔ nkuraase akoyi sini no wɔ hɔ ma Ahenni no ho asɛm atrɛw. Esiane sɛ mfonini biara nni “Eureka X” no mu nti, na wobetumi abɔ no awia anaa anadwo. “Eureka Y” nso, sɛ anyinam ahoɔden nni hɔ mpo a, na wobetumi de carbide asi anan. Finnish kasa mu Ɔwɛn-Aban no bɔɔ amanneɛ sɛ: “Yebetumi ayi mfonini no wɔ baabiara.” Ná ɛyɛ nokware paa!
Bible Asuafo no anhaw wɔn ho sɛ wɔbɛkɔ akɔhwehwɛ adan akɛse a woyi sini wom. Mmom wɔde wɔn ani too fam hui sɛ wobetumi anya baabi ayi “Eureka Drama” no a wɔrentua hwee. Wonyaa baabi te sɛ sukuu dan mu, keteke gyinabea, pato akɛse, ne baabi a baguafo hyia. Mpɛn pii no na woyi drama no wɔ abɔnten petee mu. Wɔde ntama fitaa bi sɛn ban ho yi wɔ so. Anthony Hambuch kyerɛwee sɛ: “Na akuafo siesie wɔn turom de nnua toto hɔ ma nnipa tena so hwɛ drama no.” Anuanom a woyi “Eureka Drama” no de wɔn ho nneɛma ne nea wɔde yi drama no, ntamadan a wɔda mu, ne nneɛma wɔde yɛ nnuan guu teaseɛnam mu kɔɔ mmeae ahorow.
Baabi wɔ hɔ a na nnipa a wɔbɛhwɛ “Eureka Drama” no nnɔɔso. Baabi nso wɔ hɔ a na wɔdɔɔso paa. Bere a woyii drama no wɔ sukuu dan bi mu wɔ United States kurow bi mu no, nnipa 400 na wɔbɛhwɛe. Nanso na nnipa a wɔwɔ saa kurow no mu yɛ 150 pɛ. Baabi wɔ hɔ a nkurɔfo nantew kilomita 8 kɔhwɛɛ “Eureka Drama” no bi. Bere a woyii drama no wɔ Charlotte Ahlberg fie wɔ Sweden no, nnipa a wohyiae no kae sɛ nea wɔtee no “kaa wɔn koma paa.” Nnipa bɛyɛ 1,500 hyiae wɔ Australia kurow bi mu hwɛɛ bi. Ɔwɛn-Aban bi bɔɔ amanneɛ sɛ bere a woyii drama no wɔ sukuu ahorow bi mu no, “akyerɛkyerɛfo ne sukuufo no bi kae sɛ mfonini fɛfɛ ne gramafon no maa wɔn ho dwiriw wɔn paa.” Mpo nkurow a na wɔtaa yi sini paa no, “Eureka Drama” no maa ne homene so wɔ hɔ; nkurɔfo pii hwɛe.
Bible Asuafo no maa anuanom pii kɔɔ mmeae ahorow kofii Bible adesua foforo ase. Nea wɔde dii dwuma kɛse ne “Eureka Drama” no. Yɛrentumi nkyerɛ nnipa dodow a wɔhwɛɛ drama no. Nea yenim ne sɛ, sɛ wohwɛ nneɛma a anuanom de yii drama no a, wuhu sɛ abɔ adwuma paa. Nanso afe 1915 mu no, kuw 86 a na woyi drama no mu 14 pɛ na na wɔtaa bu akontaa kyerɛ nnipa dodow a wɔbɛhwɛɛ drama no. Nanso eyi nyinaa akyi no, afe no soe no, akontaabu kyerɛ sɛ nnipa bɛboro ɔpepem baako na wɔhwɛɛ drama no bi saa afe no. Nnipa bɛyɛ 30,000 gyee yɛn nhoma no bi.
Ebia “Eureka Drama” no nnyee din kɛse wɔ abakɔsɛm mu, nanso efi Australia kosi Argentina, efi South Africa kosi Britain, India, ne Caribbean nyinaa, nnipa mpempem pii hwɛɛ drama fɛfɛ no bi. Wɔn mu pii hui sɛ Bible mu nokware som bo sen sika kɔkɔɔ koraa, enti wobetumi ateɛm sɛ “Eureka!”
^ nky. 4 Hwɛ “Tete Wɔ Bi Ka—Adi Mfe 100—Ɛhyɛɛ Gyidi Den” wɔ Ɔwɛn-Aban, February 15, 2014, kratafa 30-32 no.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn dwom 86 Tete Mmea Anokwafo ne Kristofo Mmea***
Dwom 86
Tete Mmea Anokwafo ne Kristofo Mmea
(Romafo 16:2)
1. Sara ne Ester, Maria ne Rut nyinaa—
Wɔyɛ mmɔdenbɔfo ne anokwafo.
Wɔde nyamesuro tenaa ase daa.
Wɔdii nokware, enti wɔnyaa din pa.
Ebinom nso nyaa Yehowa nhyira,
Bible ammɔ wɔn din,
nanso wɔnyaa gyidi.
2. Nokwaredi, akokod’ru, ne ɔdɔ—
Ɛno na Kristofo nyinaa de bɔ bra.
Saa anokwafo yi daa no adi daa.
Wɔayɛ nhwɛso ama nnipa nyinaa.
Anuanom mmea a mowɔ hɔ nnɛ no,
Mofata nkamfo,
mo nnwuma sɔ ani.
3. Ɔyerenom, mmabaawa, akunafo,
Mufi mo pɛ mu yɛ mo fam de nyinaa.
Mobrɛ mo ho ase, modwo koma mu.
Onyankopɔn dɔ mo, enti munnsuro.
Anuanom mmea, Yehowa bɛhwɛ mo.
Mowɔ gyidi kɛse,
mubenya akatua.
(Hwɛ Filip. 4:3; 1 Tim. 2:9, 10; 1 Pet. 3:4, 5 nso.)
^ ***sn dwom 104 Ma Yɛnkamfo Yehowa***
Dwom 104
Ma Yɛnkamfo Yehowa
(Dwom 146:2)
1. Ma yɛnkamfo
Yehowa daa!
Ɔma yɛn nkwa; ɔma yɛn anigye.
Yɛbɛsom no,
Ayi n’ayɛ.
Yehu ne dɔ wɔ ne tumidi mu.
Yɛto n’ayeyi dwom bɔ ne din daa.
2. Ma yɛnkamfo
Yehowa daa!
Otie yɛn mpaebɔ ma yɛn ade pa.
Ɔwɔ tumi;
Ɔhyɛ yɛn den.
Ne honhom boa anokwafo nyinaa.
Yɛbɔ ne din, kamfo ne tumi daa.
3. Ma yɛnkamfo
Yehowa daa!
Ɔw’rɛkyekyefo a yegye no di,
Ɔbɛma yɛn
Abotɔyam.
Nnipa benya Ahenni nhyira.
Yɛde anigye bɛkamfo no daa!
(Hwɛ Dw. 94:18, 19; 145:21; 147:1; 150:2 nso.)
^ ***sn dwom 114 Onyankopɔn Nhoma—Ɛyɛ Akorade***
Dwom 114
Onyankopɔn Nhoma—Ɛyɛ Akorade
(Mmebusɛm 2:1, 4)
1. Nhoma bi wɔ hɔ, emu nsɛm dɔɔso.
Ɛma asomdwoe ne anidaso.
Emu nsɛmpa no wɔ tumi kɛse paa;
Ɛma wɔn a wɔtie nyinaa nya nkwa.
Nhoma pa no ne Nyankopɔn Bible.
Ɔde nnipa na ɛky’rɛw Bible no;
Nnipa no de wɔn koma nyinaa dɔɔ no.
Ne honhom kronkron na ɔde kaa wɔn.
2. Wɔky’rɛw Nyankopɔn abɔde ho asɛm,
Sɛ ɔde ne tumi bɔɔ b’ribiara.
Wɔkae sɛ b’re bi na bɔne nni wiase;
Wɔkaa sɛnea Paradise fii hɔ.
Wɔkaa ɔbɔfo bi nso ho asɛm;
Ɔkasa tiaa Nyankopɔn tumidi.
Kasatia no de aw’rɛhow kɛse bae,
Ɛrenkyɛ Yehowa bedi nkonim.
3. Ɛnnɛ yɛwɔ anigye da kɛse mu.
Nyankopɔn Ahenni wɔ Kristo nsam.
Ɛnnɛ na Yehowa de nkwagye kɛse
Bɛma wɔn a wɔde koma som no.
Anigyesɛm pii yi wɔ nhoma no mu;
Ɛyɛ nsɛm kronkron a ɛhyɛ yɛn den.
Ɛma asomdwoe a ɛsen b’ribiara;
Akorade a obi biara hia.
(Hwɛ 2 Tim. 3:16; 2 Pet. 1:21 nso.)
^ ***sn dwom 101 Ma Nnipa Nhu Ahenni Nokware No***
Dwom 101
Ma Nnipa Nhu Ahenni Nokware No
(Asomafo Nnwuma 20:20, 21)
1. B’re a atwam no na yenhu
Kristofo abrabɔ kwan no.
Yehowa somaa ne hann;
Ahenni nokware hann no.
Yehuu Agya no apɛde.
Yebetie yɛn Nyankopɔn daa.
Yɛbɛbɔ Yehowa din.
Yɛbɛhyɛ ne din no anuonyam daa.
Yedi obiara adanse;
Apon ano, abɔnten so.
Yɛky’rɛky’rɛ wɔn boasetɔ mu
Ma wɔfa wɔn ho di ampa.
Yɛbɔ mmɔden wɔ baabiara;
Yɛbɛtrɛw Yehowa som mu.
Yɛsom no biakoyɛ mu
Kosi sɛ ɔbɛse yɛn sɛ yɛawie.
(Hwɛ Yos. 9:9; Yes. 24:15; Yoh. 8:12, 32 nso.)
^ ***sn dwom 51 Yɛbata Yehowa Ho***
Dwom 51
Yɛbata Yehowa Ho
(Yosua 23:8)
1. Otumfoɔ Yehowa aky’rɛ yɛn sɛ ɔfata.
N’atɛntrenee atim wɔ ne nnwuma nyinaa mu.
Ne bɔhyɛ biara nni hɔ a ɛremma mu.
Yɛbata Yehowa ho, na yɛbɛn no daa;
Yegye n’Ahenni tom, yebenya nhyira daa.
2. N’ahengua tim nokware ne atɛntrenee so.
Anuonyam kɛse atwa n’ahengua ho ahyia.
Ɔfrɛ anokwafo no nyinaa ba ne nkyɛn.
Yɛbata Yehowa ho. Ɔyɛ Otumfoɔ;
Ɔfata sɛ yɛde ɔsom nyinaa ma no.
3. Ɔsoro mu soro ntumi nkora ne so.
Ɔtamfo biara nni hɔ a obesiw no kwan.
Ne bɔhyɛ nyinaa, yegye di sɛ ɔbɛyɛ.
Yɛbata Yehowa ho, Yɛ n’apɛde daa.
Ɔno na yɛbɛsom no de akosi daa.
(Hwɛ Deut. 4:4; 30:20; 2 Ahe. 18:6; Dw. 89:14 nso.)
^ ***sn dwom 91 M’agya, Me Nyankopɔn, ne M’adamfo***
Dwom 91
M’agya, Me Nyankopɔn, ne M’adamfo
(Hebrifo 6:10)
1. Wiase mu tena yɛ den.
Emu tena ma yesu di yaw.
Nanso me de, mɛka sɛ,
“Me Nyankopɔn wɔ hɔ.”
(Nnyeso)
2. Me mm’ranteb’re no atwam;
Amanehunu ato me nnɛ.
Nanso me gyidi no nti,
Mewɔ anidaso.
(NNYESO)
Yehowa yɛ treneeni,
Onim sɛ mewɔ ɔdɔ ma no.
Enti ɔka me ho daa;
Nyankopɔn nti menyɛ mmɔbɔ.
Yehowa ne me hwɛfo
ne me bammɔfo de kosi daa.
Nyankopɔn ne m’Agya ampa,
Ne m’Adamfo.
(Hwɛ Dw. 71:17, 18 nso.)
^ ***sn dwom 26 O Wo ne Onyankopɔn Nnantew!***
Dwom 26
O Wo ne Onyankopɔn Nnantew!
(Mika 6:8)
1. O wo ne Nyankopɔn nnantew;
Fa nokware kwan so.
Di yɛn Nyankopɔn nokware;
Ma ɔnhyɛ wo den daa.
Sɛ wubedi nokware daa,
Ehia sɛ wohwɛ yie.
Ma Nyankopɔn nsɔ wo nsa
Sɛ abofra kumaa.
2. O wo ne Nyankopɔn nnantew;
Nkɔ bɔne mu bio.
Bɔ mmɔden nya ahokokwaw,
Na nya n’anim dom daa.
B’ribiara a ɛyɛ kronkron,
Ɛyɛ fɛ nokwarem,
Eyinom ho na yɛbɛdwen;
Nyankopɔn bɛhwɛ wo.
3. O wo ne Nyankopɔn nnantew;
Wobɛyɛ nokwafo.
Abotɔyam na wubenya;
Ɛno na ɛsom bo.
Wo ne Nyankopɔn nnantew daa;
Na to n’ayeyi dwom.
Wubenya anigye kɛse
Wɔ n’adwuma no mu.
(Hwɛ Gen. 5:24; 6:9; Filip. 4:8; 1 Tim. 6:6-8 nso.)
^ ***sn dwom 89 Yehowa Adesrɛ Ne Sɛ: “Me Ba, Yɛ Onyansafo”***
Dwom 89
Yehowa Adesrɛ Ne Sɛ: “Me Ba, Yɛ Onyansafo”
(Mmebusɛm 27:11)
1. Ab’rante, ababaa,
fa wo koma ma me,
Ɛbɛma me tamfo
ahu sɛ wodɔ me,
Na wode wo mmabunb’re
nyinaa bɛsom me.
Wiase nyinaa nim sɛ
wote ase ma me.
(Nnyeso)
2. Ma w’ani nnye sɛ
woyɛ asõ ma me nnɛ.
Wobɛhwe ase de,
nanso mɛma wo so.
Obi bɛyɛ b’ribi
na ama woadi yaw,
Nanso ma w’ani nnye,
efisɛ medɔ wo.
(NNYESO)
Mepɛ w’asɛm, woyɛ me dɔba,
Enti yɛ nyansafo ma me.
Fa wo koma nyinaa som me daa,
Ɛbɛma woasɔ m’ani daa.
(Hwɛ Deut. 6:5; Ɔsɛnk. 11:9; Yes. 41:13 nso.)
^ nky. 13 (1 Sam. 25:8-18) Bisa w’ankasa mmarima no, na wɔbɛka akyerɛ wo, na ma me mmarima no nnya w’anim dom, efisɛ yɛaba da pa. Enti yɛsrɛ wo, nea wo nsa bɛka biara, fa ma wo nkoa ne wo ba Dawid.’” 9 Ɛnna Dawid mmarima no kɔe, na wɔkɔkaa nsɛm yi nyinaa kyerɛɛ Nabal wɔ Dawid din mu, na wɔtwɛnee. 10 Nanso Nabal buaa Dawid nkoa no sɛ: “Hena ne Dawid, na hena ne Yese ba no? Nnansa yi, nkoa a wɔaguan afi wɔn wuranom nkyɛn adɔɔso. 11 Memfa m’aduan ne me nsu ne me nam a makum atwitwa ama me nguan ho twitwafo no mma mmarima a minnim faako a wofi mpo?” 12 Ɛnna Dawid mmarima no dan wɔn ho sii kwan so, na wɔsan kɔe kɔkaa nsɛm yi nyinaa kyerɛɛ no. 13 Ɛhɔ ara na Dawid ka kyerɛɛ ne mmarima no sɛ: “Obiara mfa ne nkrante mmɔ n’asen!” Enti obiara faa ne nkrante bɔɔ n’asen, na Dawid nso de ne nkrante bɔɔ n’asen. Na wodii Dawid akyi, mmarima bɛyɛ ahanan, na ahanu tenaa wɔn nneɛma ho. 14 Nso ná mmarima no biako akɔka akyerɛ Nabal yere Abigail sɛ: “Hwɛ, Dawid tuu abɔfo fi sare so behyiraa yɛn wura, nanso wateɛteɛ wɔn ayeyaw wɔn. 15 Mmarima no yɛɛ yɛn yiye sɛ, na wɔampoopoo yɛn, na nna a yɛne wɔn nantew wuram no nyinaa, yɛn biribiara anyera. 16 Wɔyɛe sɛ ɔfasu wɔ yɛn ho awia ne anadwo, nna a yɛne wɔn wɔ hɔ rehwɛ nguan no nyinaa. 17 Na afei hwɛ na hu nea wobɛyɛ, na mmusu na ɛrebɛba yɛn wura ne ne fie nyinaa so, efisɛ ɔyɛ ɔbarima huhuni a obi ntumi nkasa nkyerɛ no.” 18 Ɛhɔ ara na Abigail yɛɛ ntɛm faa paanoo ahanu ne bobesa nsuhina abien ne nguan anum a wɔasiesie, ne nkyewe susukora anum, ne bobe tetare ɔha, ne borɔdɔma aba a wɔabɔ no atɔwatɔw ahanu, na ɔde soaa mfurum.
^ ***fg nkr. 10-11 Dɛn Nti na Onyankopɔn Bɔɔ Asase?***
Adesua 5
Dɛn Nti na Onyankopɔn Bɔɔ Asase?
1. Dɛn nti na Onyankopɔn bɔɔ asase?
Yehowa bɔɔ asase maa mmarima ne mmea. Ɛyɛ yɛn fie. Enti, wɔammɔ nnipa baanu a wodi kan a wɔne Adam ne Hawa no sɛ wɔnwo nhyɛ ɔsoro mã, efisɛ na Onyankopɔn abɔ abɔfo dedaw sɛ wɔntena soro. (Hiob 38:4, 7) Mmom no, Onyankopɔn de ɔbarima a odi kan no kɔtenaa paradise bi a emu yɛ anigye a wɔfrɛ hɔ Eden turo mu. (Genesis 2:15-17) Yehowa maa Adam ne ne mma a na ɔbɛwo wɔn no anidaso sɛ wɔbɛtena asase so daa.—Kenkan Dwom 37:29; 115:16.
Mfiase no, Eden turo no nkutoo na na ɛyɛ paradise. Ná nnipa baanu a wodi kan no bɛwo ahyɛ asase so mã. Bere bi akyi no, na wobedi asase nyinaa so na wɔayɛ no paradise. (Genesis 1:28) Wɔrensɛe asase da. Ɛbɛyɛ nnipa fie bere nyinaa.—Kenkan Dwom 104:5.
2. Dɛn nti na seesei asase nyɛ paradise?
Adam ne Hawa yɛɛ Onyankopɔn so asoɔden, enti Yehowa pam wɔn fii turo no mu. Paradise yerae, na onipa biara ntumi nsan mfa mmae bio. Bible ka sɛ: “Asase mpo, ɔde ahyɛ ɔbɔnefo nsa.”—Hiob 9:24.—Kenkan Genesis 3:23, 24.
So Yehowa ayi n’adwene afi nea enti a ɔbɔɔ nnipa guu asase so no so? Dabi! Ɔno ne ade nyinaa so tumfoɔ. Nea ɔka biara ba mu. (Yesaia 45:18) Ɔbɛsan de nnipa aba asetena a mfiase no na ɔpɛ sɛ wonya no mu bio.—Kenkan Dwom 37:11, 34.
3. Ɛbɛyɛ dɛn na wɔasan de Paradise aba?
Wɔbɛsan de Paradise aba asase so bere a Yesu redi ade sɛ Onyankopɔn Hene no. Yesu bedi Onyankopɔn abɔfo anim ma wɔasɛe wɔn a wɔsɔre tia Onyankopɔn nyinaa wɔ ɔko bi a wɔfrɛ no Harmagedon mu. Ɛno akyi no, Yesu de Satan bɛto afiase mfe 1,000. Onyankopɔn nkurɔfo benya nkwa wɔ ɔsɛe no mu efisɛ Yesu bɛkyerɛ wɔn kwan na wabɔ wɔn ho ban. Wobenya daa nkwa wɔ Paradise wɔ asase so.—Kenkan Adiyisɛm 20:1-3; 21:3, 4.
4. Bere bɛn na amanehunu befi hɔ?
Bere bɛn na Onyankopɔn beyi bɔne afi asase so? Yesu de “sɛnkyerɛnne” bi a ɛbɛma yɛahu bere a awiei no abɛn no mae. Nneɛma a ɛrekɔ so wɔ wiase nnɛ no betumi atɔre nnipa ase, na ɛma yehu sɛ seesei yɛte “bere a ɛwɔ hɔ yi awiei” mu.—Kenkan Mateo 24:3, 7-14, 21, 22.
Wɔ mfe 1,000 a Yesu befi soro adi asase so tumi no mu no, obeyi amanehunu nyinaa afi hɔ koraa. (Yesaia 9:6, 7; 11:9) Yesu bedi Hene, na wasan ayɛ Ɔsɔfo Panyin, na ɔbɛpopa wɔn a wɔdɔ Onyankopɔn no bɔne. Enti, Onyankopɔn nam Yesu so beyi yare, nkwakoraabɔ ne mmerewabɔ, ne owu afi hɔ.—Kenkan Yesaia 25:8; 33:24.
5. Henanom na wɔbɛtena Paradise a ɛbɛba no mu?
Nnipa a wɔyɛ osetie ma Onyankopɔn na wɔbɛtena Paradise. (1 Yohane 2:17) Yesu somaa n’akyidifo no sɛ wɔnkɔhwehwɛ ahobrɛasefo na wɔnkyerɛkyerɛ wɔn sɛnea wobetumi asɔ Onyankopɔn ani. Ɛnnɛ, Yehowa rekyerɛkyerɛ nnipa ɔpepem pii na ama wɔanya Paradise a ɛbɛba asase so no mu atena. (Sefania 2:3) Wɔ Yehowa Adansefo Ahenni Asa ahorow so no, nkurɔfo sua sɛ wɔbɛyɛ okununom ne agyanom pa, ne ɔyerenom ne ɛnanom pa. Mmofra ne awofo nyinaa bom som, na wosua sɛnea wobenya asɛmpa no so mfaso.—Kenkan Mika 4:1-4.
Sɛ wopɛ eyi ho nsɛm pii a, hwɛ Dɛn na Bible Kyerɛkyerɛ Ankasa? nhoma no ti 3.
[Kratafa 10 mfonini]
[Kratafa 11 mfonini]
[Kratafa 11 mfonini]
Sɛ wokɔ Ahenni Asa so a, wubehyia nnipa a wɔdɔ Onyankopɔn na wɔpɛ sɛ wosua sɛnea wɔbɛsɔ n’ani wɔ hɔ
^ ***fg nkr. 18-19 Wobɛyɛ Dɛn Atumi Ama W’abusua Anya Anigye?***
Adesua 9
Wobɛyɛ Dɛn Atumi Ama W’abusua Anya Anigye?
1. Dɛn nti na aware ho hia na ama abusua anya anigye?
Asɛmpa no fi Yehowa a ɔyɛ anigye Nyankopɔn a ɔpɛ sɛ mmusua nya anigye no hɔ. (1 Timoteo 1:11) Ɔno na ɔhyehyɛɛ aware. Aware a wogye tom wɔ mmara mu ma abusua nya anigye efisɛ ɛma awarefo ne wɔn mma nya abotɔyam.
Adwene bɛn na Onyankopɔn wɔ wɔ aware ho? Ɔpɛ sɛ ɔbarima ne ɔbea bom tena sɛ awarefo daa. Ɛsɛ sɛ Kristofo di ɔman a wɔwom no mmara a ɛfa aware a wɔde hyɛ mmara ase ho no so. (Luka 2:1, 4, 5) Yehowa pɛ sɛ okununom ne ɔyerenom di wɔn ho wɔn ho nokware. (Hebrifo 13:4) Okyi awaregyae. (Malaki 2:16) Nanso sɛ Kristoni bi hokafo sɛe aware a, Onyankopɔn ma kwan ma otumi gyae aware na ɔsan ware bio.—Kenkan Mateo 19:3-6, 9.
2. Ɔkwan bɛn so na ɛsɛ sɛ okunu ne ɔyere ne wɔn ho di?
Yehowa bɔɔ ɔbarima ne ɔbea sɛ wɔmmoa wɔn ho wɔn ho wɔ aware mu. (Genesis 2:18) Esiane sɛ okunu na ɔyɛ abusua ti nti, ɔno na ɛsɛ sɛ ɔhwɛ ma abusua no nsa ka nea wohia wɔ honam fam na ɔkyerɛkyerɛ wɔn Onyankopɔn ho ade. Ɛsɛ sɛ ɔde ne ho bɔ afɔre de da ɔdɔ adi kyerɛ ne yere. Ɛsɛ sɛ okununom ne ɔyerenom da ɔdɔ ne obu adi kyerɛ wɔn ho wɔn ho. Esiane sɛ wɔn nyinaa nyɛ pɛ nti, ɛho hia paa sɛ wosua sɛ wɔde bɔne befiri wɔn ho wɔn ho na ama wɔn ani agye wɔ aware mu.—Kenkan Efesofo 4:31, 32; 5:22-25, 33; 1 Petro 3:7.
3. Sɛ w’ani nnye wɔ w’aware mu a, so ɛsɛ sɛ wugyae?
Sɛ muhyia nsɛnnennen wɔ mo aware mu a, ɛsɛ sɛ mo baanu nyinaa bɔ mmɔden ne mo ho mo ho di no ɔdɔ so. (1 Korintofo 13:4, 5) Onyankopɔn Asɛm no nhyɛ ntetewmu ho nkuran sɛ ɛno ne ɔkwan a wɔfa so siesie nsɛmnsɛm a ɛtaa sɔre wɔ aware mu no.—Kenkan 1 Korintofo 7:10-13.
4. Mmofra, dɛn na Onyankopɔn pɛ sɛ munya?
Yehowa pɛ sɛ mo ani gye. Ɔma mo afotu pa sɛnea ɛbɛyɛ a mo ani begye wɔ mo mmabunbere mu. Ɔpɛ sɛ munya nyansa ne osuahu a mo awofo wɔ no so mfaso. (Kolosefo 3:20) Yehowa pɛ nso sɛ munya anigye wɔ mo Bɔfo no ne ne Ba no apɛde a mobɛyɛ no mu.—Kenkan Ɔsɛnkafo 11:9–12:1; Mateo 19:13-15; 21:15, 16.
5. Awofo, mobɛyɛ dɛn atumi ama mo mma ani agye?
Ɛsɛ sɛ moyɛ adwumaden de pɛ aduan a mo mma bedi, baabi a wɔbɛda, ne ntade a wɔbɛhyɛ. (1 Timoteo 5:8) Nanso sɛ mo mma ani begye a, ɛsɛ sɛ mosan nso kyerɛkyerɛ wɔn ma wonya Onyankopɔn ho dɔ na wosua biribi fi ne hɔ. (Efesofo 6:4) Sɛ moda ɔdɔ adi kyerɛ Onyankopɔn de yɛ nhwɛso a, ebetumi aka mo mma koma kɛse. Sɛ mugyina Onyankopɔn Asɛm no so de akwankyerɛ ma mo mma a, ebetumi aboa wɔn ma wɔanya adwene a ɛfata.—Kenkan Deuteronomium 6:4-7; Mmebusɛm 22:6.
Sɛ mohyɛ mmofra no nkuran na mokamfo wɔn a, ɛboa wɔn. Wohia nteɛso nso. Ntetee a ɛte saa bɔ wɔn ho ban fi abrabɔ a ebetumi asɛe wɔn anigye no ho. (Mmebusɛm 22:15) Nanso, ɛnsɛ sɛ mode nteɛso ma wɔ atirimɔden so da.—Kenkan Kolosefo 3:21.
Yehowa Adansefo hyɛ da tintim nhoma ahorow a wɔde bɛboa awofo ne mmofra. Saa nhoma ahorow no mu nsɛm gyina Bible so.—Kenkan Dwom 19:7, 11.
Sɛ wopɛ eyi ho nsɛm pii a, hwɛ Dɛn na Bible Kyerɛkyerɛ Ankasa? nhoma no ti 14.
[Kratafa 18 mfonini]
[Kratafa 18 mfonini]
[Kratafa 19 mfonini]
[Kratafa 19 mfonini]
^ ***w12 8/15 nkr. 8-10 “Mubenya Mo Adwuma no so Akatua”***
“Mubenya Mo Adwuma no so Akatua”
TWA tebea no ho mfonini hwɛ: Ɔhene Asa di n’asraafo anim rekɔ obon kɛse bi mu. Wofi Yudea bepɔw no so rekɔ asasetaw a ɛwɔ mpoano no so. Afei wɔabedu baabi a obon no trɛw, na Asa gyina. Nea ohu ma ne yam hye no. Ɔhwɛ bon no mu a, Etiopiafo na wɔabɔ nsra wɔ hɔ yi; ɛnyɛ dɔm ketewa! Atamfo yi dodow bɛyɛ ɔpepem biako. Nanso Asa asraafo dodow bɛyɛ wɔn de fã pɛ.
Ɔko rebobɔ ba; dɛn na Asa bedi kan ayɛ? So ɔbɛkyerɛ n’asahene nea wɔnyɛ? Anaa ɔbɛhyɛ n’asraafo nkuran? Anaa ɔbɛkyerɛw nkrataa akɔma n’abusuafo? Dabida, ɔnyɛ emu biara! Mmom, Asa bɔ mpae efisɛ asɛm no ani soso.
Ansa na yebesusuw Asa mpaebɔ no ho na yɛahwɛ nea esii saa bere no, ma yenni kan mmisa sɛ hena koraa ne Asa? Dɛn na ɛma ɔhwehwɛɛ mmoa fii Onyankopɔn hɔ? So na ɔhwɛ kwan sɛ Onyankopɔn bɛboa no? Dɛn na ɛwɔ Asa asɛm no mu a ɛma yehu sɛnea Yehowa hyira N’asomfo?
HENA KORAA NE ASA?
Bere a Israel Ahemman no mu pae abien no, mfe 20 a edi hɔ no, Yuda de ne ho hyɛɛ atoro som mu fee. Asa bɛyɛɛ ɔhene afe 977 A.Y.B. Saa bere no, na ahemfie mpanyimfo no mpo som Kanaanfo abawo anyame. Nanso Bible ka sɛ: “Asa yɛɛ nea eye na ɛteɛ Yehowa, ne Nyankopɔn ani so.” Asa yiyii “ananafo afɔremuka ne sorɔnsorɔmmea no fii hɔ, na obubuu abosom adum twitwaa abosonnua no gui.” (2 Be. 14:2, 3) Asa tuu “asɔrefie mmarima nguaman” no nso fii Yuda Ahemman no mu. Ná mmarima yi ne wɔn yɔnko mmarima da, efisɛ na ɛka wɔn som mu amanne ho. Ɛnyɛ atoro som nkutoo na Asa tuu ase, na mmom ɔka kyerɛɛ nkurɔfo no sɛ “wɔnhwehwɛ Yehowa, wɔn agyanom Nyankopɔn no, na wonni ne mmara nsɛm ne n’ahyɛde so.”—1 Ahe. 15:12, 13; 2 Be. 14:4.
Yehowa ani sɔɔ nsi ne ahokeka a Asa de taa nokware som akyi no, na ɔma onyaa asomdwoe mfe pii. Ɔhene no ankasa kae sɛ: “Yɛahwehwɛ Yehowa, yɛn Nyankopɔn. Yɛahwehwɛ no nti, wama yɛanya ɔhome afã nyinaa ahyia.” Nkurɔfo no de asomdwoe mmere no kyekyee Yuda Ahemman no afasu ma ɛyɛɛ den. Bible ka sɛ: “Wɔkyekyee, na esii wɔn yiye.”—2 Be. 14:1, 6, 7.
ASA WƆ AKONO
Ná Asa nim sɛ Yehowa hyira wɔn a wɔda wɔn gyidi adi. Ɛno nti na bere a Asa ne Etiopiafo rekɔko no, ɔbɔɔ Yehowa mpae no. Eyi ne asraafodɔm a wɔdɔɔso sen biara a Bible ka wɔn ho asɛm. Ɔhene Asa bɔɔ mpae srɛɛ Yehowa sɛ ɔmmoa no. Asa hui sɛ, sɛ n’atamfo ho yɛ den anaa wɔdɔɔso sɛ dɛn koraa na ɔde ne ho to Onyankopɔn so a, ɔbɛboa no, na n’atamfo rentumi nyɛ hwee. Bio nso, na Ɔhene Asa nim sɛ ɔko yi ho nsunsuanso betumi aka Yehowa din, enti ɔkaa ho asɛm wɔ ne mpaebɔ mu sɛ: “O Yehowa yɛn Nyankopɔn, boa yɛn, na wo so na yɛde yɛn ani ato; wo din mu na yɛaba saa dɔm yi so. O Yehowa, wone yɛn Nyankopɔn. Mma onipa desani nnni wo so nkonim.” (2 Be. 14:11) Ná ɛte sɛ nea ɔreka sɛ: ‘Yehowa, wo na Etiopiafo ne wo rebɛko. Mma nnipa desani nni wo nkurɔfo so nkonim na wɔansopa wo din.’ Enti “Yehowa dii Etiopiafo so nkonim wɔ Asa ne Yuda anim, na Etiopiafo no guanee.”—2 Be. 14:12.
Ɛnnɛ Yehowa nkurɔfo ne atamfo a wɔn ho yɛ den redi asi. Yɛremfa akode ankasa ne wɔn nkɔko, nanso yebetumi anya awerɛhyem sɛ Yehowa bɛma n’asomfo anokwafo a wodi ne din ni no nyinaa adi nkonim. Ɔkwan bi so no yɛn mu biara gyina akono. Ebia ɛsɛ sɛ yɛko tia nsusuwii bɔne a adonnɔn wiase no, anaa yɛko tia yɛn ankasa mmerɛwyɛ, anaa yɛbɔ yɛn abusua ho ban fi biribiara a ebetumi asɛe wɔne Onyankopɔn ntam ho. Sɔhwɛ biara a yebehyia no, Asa mpaebɔ no betumi ahyɛ yɛn den. Asa dii nkonim maa Yehowa. Ɛma yehu sɛ yɛde yɛn ho to Onyankopɔn so a, ɔbɛma yɛadi nkonim. Onipa biara nni hɔ a obetumi agyina Yehowa anim.
NKURANHYƐ NE KƆKƆBƆ
Bere a Asa fi akono reba no, odiyifo Asaria kohyiaa no. Odiyifo yi hyɛɛ Asa nkuran na afei ɔbɔɔ no kɔkɔ. Ɔkae sɛ: “Asa, wo ne Yuda ne Benyamin nyinaa, muntie me ɛ! Yehowa de, sɛ mo ne no tena a, ɔno nso ne mo bɛtena; sɛ mohwehwɛ no a, ɔbɛma moahu no, na sɛ mugyaw no a, ɔno nso begyaw mo. . . . Momma mo bo nyɛ duru, na mommma mo nsam nngow, efisɛ mubenya mo adwuma no so akatua.”—2 Be. 15:1, 2, 7.
Saa asɛm yi betumi ahyɛ yɛn gyidi den. Ɛma yehu sɛ sɛ yɛde nokwaredi som Yehowa a, ɔno nso ne yɛn bɛtena. Ɛsɛ sɛ yenya ahotoso sɛ, sɛ yehia ne mmoa na yesu frɛ no a, obegye yɛn so. Asaria kae sɛ: “Momma mo bo nyɛ duru.” Egye akokoduru kɛse na yɛayɛ nea ɛteɛ nanso yenim sɛ Yehowa bɛboa yɛn ma yɛayɛ saa.
Asa nanabea Maaka ‘yɛɛ ohoni huhuuhu bi a wɔde som abosonnua.’ Enti Asa tuu no ade so, na wamma wanyɛ “ɔbaapanyin” bio wɔ ahemfie hɔ. Ɛbɛyɛ sɛ na eyi nyɛ mmerɛw mma Asa nanso ɔde ne nan sii fam na ɔhyew ne honi no nso. (1 Ahe. 15:13) Yehowa hyiraa Asa sɛ ɔde akokoduru yɛɛ nea ɛteɛ. Yɛn nso, sɛ yɛn abusuafo di Onyankopɔn nokware oo, sɛ wanni no nokware oo, ɛsɛ sɛ yɛbata Onyankopɔn ho denneennen kosi ase na yedi ne mmara so. Sɛ yɛyɛ saa a, Yehowa behyira yɛn.
Nhyira a Asa nyae no bi ne sɛ ne bere so no, Israelfo a wofi atifi fam ahemman a awae no mu pii baa Yuda efisɛ wohui sɛ Yehowa ka Asa ho. Wonyaa anisɔ kɛse maa nokware som araa ma wogyaw wɔn afie hɔ ne Yehowa asomfo kɔtenae. Afei Asa ne Yuda nyinaa de anigye ‘kɔɔ apam sɛ wɔde wɔn koma ne wɔn kra nyinaa bɛhwehwɛ Yehowa.’ Dɛn na efii mu bae? Onyankopɔn ‘ma wohuu no, na Yehowa maa wɔn ahome afã nyinaa hyiae.’ (2 Be. 15:9-15) Ɛnnɛ nso sɛ yehu sɛ wɔn a wɔwɔ koma pa rebɛsom Yehowa a, yedi ahurusi papaapa!
Nanso na kɔkɔbɔ bi wɔ asɛm a odiyifo Asaria ka kyerɛɛ Asa no mu. Ɔkae sɛ: “Sɛ mugyaw [Yehowa] a, ɔno nso begyaw mo.” Ɛmpare yɛn sɛ biribi a ɛte saa bɛto yɛn, efisɛ ɛrenyɛ adepa mma yɛn! (2 Pet. 2:20-22) Nea enti a Yehowa ma wɔde kɔkɔbɔ yi maa Asa no de, Bible nka, nanso Asa antie.
“WOADI NKWASEASƐM”
Bere a Asa dii ade bɛyɛ mfe 36 no, Israel hene a ne din de Baasa yɛe sɛ ɔne Yuda rekɔko. Baasa fii ase kyekyee Rama a na ɛda Israel ne Yuda hye so no. Wufi Yerusalem rekɔ hɔ a ɛyɛ kilomita 8 (akwansin 5) wɔ atifi fam. Ebia nea enti a Baasa yɛɛ saa ne sɛ na ɔmpɛ sɛ ne nkurɔfo bɛkɔ Yuda akɔsom Yehowa ne Ɔhene Asa. Asa anhwehwɛ Onyankopɔn hɔ mmoa sɛnea ɔyɛe bere a Etiopiafo kɔtow hyɛɛ no so no, na mmom ɔhwehwɛɛ mmoa fii nnipa hɔ. Ɔkɔyɛɛ Siria hene ayɛ, na ɔsrɛɛ no sɛ ɔnkɔ Israel ahemman a ɛwɔ atifi fam no so. Bere a Siriafo sɔre kɔɔ Israel so no, Baasa fii Rama kɔe.—2 Be. 16:1-5.
Yehowa ani annye nea Asa yɛe no ho, enti ɔsomaa odiyifo Hanani sɛ ɔnkɔka nkyerɛ no. Ná Asa nim sɛ Yehowa na ɔboaa no ma odii Etiopiafo so nkonim, enti anka ɛsɛ sɛ ohu sɛ Yehowa ‘aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.’ Ebia obi maa Asa afotu bɔne anaasɛ onyaa adwene sɛ Baasa ne n’asraafo nyɛ dɔm biara enti obetumi wɔn. Sɛ ɛyɛ eyi oo, sɛ biribi foforo oo, asɛm no ne sɛ Asa de ne ho too nnipa so na ɛnyɛ Yehowa so. Hanani ka kyerɛɛ no sɛ: “Asɛm yi mu de, woadi nkwaseasɛm, na efi nnɛ rekɔ, akodi bɛba wo so.”—2 Be. 16:7-9.
Bere a Asa tee saa asɛm no, ne bo fuwii papa, na ɔde Hanani bɔɔ dua mu. (2 Be. 16:10) Ebia Asa kae sɛ, ‘Madi Yehowa nokware mfe pii, so ɛfata sɛ wɔka m’anim?’ Anaasɛ nkwakoraabɔ nti na ontumi nnwen yiye anaa? Bible nka ho hwee.
Bere a Asa dii ade bɛyɛ mfe 39 no, ɔyaree denneennen; yare bɔɔ ne nan. Bible ka sɛ: “Ne yare mu mpo, wanhwehwɛ Yehowa akyi kwan na mmom okodii ayaresafo akyi.” Saa bere no, ɛbɛyɛ sɛ na Asa ne Yehowa ntam nyɛ papa te sɛ kan no, na ɛbɛyɛ sɛ ɛtoaa so kosii sɛ owui. Odii ade bɛyɛ mfe 41.—2 Be. 16:12-14.
Nanso yebetumi aka sɛ Yehowa amfa n’adwene ansi Asa mfomso so, na mmom ɔkaee ne suban pa ne ahokeka a ɔde gyinaa nokware som akyi no. Wannyae Yehowa som da. (1 Ahe. 15:14) Enti dɛn na yebetumi asua afi Asa asɛm no mu? Ɛboa yɛn ma yehu sɛ ɛsɛ sɛ yɛkae nea Yehowa ayɛ ama yɛn bere bi a atwam, na ɛno bɛka yɛn na sɛ yehyia sɔhwɛ foforo a yɛabɔ mpae ahwehwɛ ne mmoa. Afei nso ɛnsɛ sɛ yenya adwene sɛ yenhia Bible mu afotu biara efisɛ yɛde mfe bebree asom Onyankopɔn nokwarem. Ɛmfa ho mfe dodow a yɛde asom Yehowa no, sɛ yedi mfomso a ɔbɛteɛ yɛn so. Ɛsɛ sɛ yɛde ahobrɛase gye nteɛso a ɛte saa tom na aboa yɛn. Ade a ɛho hia sen biara a yesua fi mu ne sɛ, sɛ yɛne yɛn soro Agya no tena a, ɔno nso ne yɛn bɛtena. Yehowa aniwa kyini asase nyinaa so hwehwɛ wɔn a wodi no nokware. Ɔde ne tumi boa wɔn ma esi wɔn yiye. Yehowa yɛɛ saa maa Asa na ɔbɛyɛ saa ama yɛn nso.
[Asɛm a wɔafa aka wɔ kratafa 9]
Yehowa hyira n’asomfo anokwafo
[Asɛm a wɔafa aka wɔ kratafa 10]
Yehia akokoduru na yɛatumi ayɛ nea ɛteɛ wɔ Yehowa ani so
^ ***w14 2/15 nkr. 30-32 Adi Mfe 100—Ɛhyɛɛ Gyidi Den***
TETE WƆ BI KA
Adi Mfe 100—Ɛhyɛɛ Gyidi Den
“Eyi deɛ, ɔsɛ Onua Russell sen sɛnea ɔte ankasa mpo!”—Obi a ɔhwɛɛ “Photo-Drama” no bi wɔ 1914.
MFE 100 ni a wɔyɛɛ “Photo-Drama of Creation” no. Ná ɛyɛ sini bi a ɛso bi mmae da, na ɛmaa nnipa nyaa gyidi sɛ Bible yɛ Onyankopɔn Asɛm. Saa bere no na adannandi agye nnipa pii adwene, na na nhomanimfo nso de Bible ato tankuruwa mu. Nanso “Photo-Drama” no maa amansan hui sɛ Yehowa ne Ɔbɔadeɛ.
Saa bere no Charles T. Russell na na odi anim wɔ Bible Asuafo no dwumadi mu. Nea na daa ɔda dwen ho ne sɛ obehu kwan bi a ɔbɛfa so ma Bible mu nokware no atrɛw ntɛmntɛm. Besi saa bere no na Bible Asuafo no de bɛboro mfe 30 atintim nhoma ahorow akyekyɛ. Nanso wohui sɛ ɔkwan titiriw bi nso wɔ hɔ a wobetumi afa so aka asɛm no; ɛno ne sini.
WƆDE SINI TRƐW ASƐMPA NO MU
Efi 1890 reba no, nnipa fii ase yɛɛ sini, nanso na kasa nnim. Afe 1903 no, woyii sini bi wɔ New York City asɔredan bi mu. Enti yɛbɛka a, bere a sini adwuma fii ase yii ne ti ara na Onua Russell hyɛɛ ase yɛɛ “Photo-Drama” no ho adwuma wɔ 1912 mu. Ohui sɛ obetumi afa sini so ama Bible mu nokware no atrɛw ntɛmntɛm asen nea nhoma nko ara bɛyɛ.
Ná wɔakyekyɛ “Photo-Drama” no mu ayɛ no afã anan, na na ne nyinaa tenten yɛ nnɔnhwerew awotwe. Ade biako a na ɛwɔ sini no mu ne Bible mu ɔkasa ntiantiaa 96. Obi a ne nne yɛ dɛ a ɔtaa ma kasa na ɔkenkanee. Bere a wɔreyi sini no nyinaa na nnwom nso nenam mu. Anuanom bi a wɔn ho akokwaw kyeree kasa ne nnwom guu gramafon so, enti sɛ Bible mu sini no rekɔ so a na wɔrebɔ gyigye ho.
Wɔtɔɔ nneɛma a wɔde yɛɛ sini no pii fii abɔnten. Nnipa a wodi adwini a wɔwɔ Philadelphia, New York, Paris, ne London na wɔyɛɛ mfonini ahorow no. Nanso anuanom a wɔwɔ Betel beae a wodi adwini na wɔyɛɛ mfonini dodow no ara, na sɛ ɛba sɛ ebi sɛe a, wɔyɛ bi hyɛ anan. Mfonini a anuanom tɔe akyi no, Betel abusua no mufo bi nso yɛɛ wɔn ho sɛ Abraham, Isak, ne ɔbɔfo a wamma Abraham amfa ne ba ammɔ afɔre no, na wotwaa wɔn wɔ Yonkers, New York baa sini no mu.—Gen. 22:9-12.
Onua Russell adamfo bi ka kyerɛɛ nsɛm ho amanneɛbɔfo sɛ sini yi “bɛma nnipa mpempem ahu Bible mu nsɛm pii asen ɔkwan foforo biara a yɛnam so akyerɛkyerɛ Bible.” Sɛ yɛhwɛ sɛnea na sini yi bɛboa nnipa pii ma wɔahu Bible mu nsɛm a, yemmisa sɛ, ‘asɔfo no ani gyee ho anaa?’ Dabida. Kristoman asɔfo kasa tiaa “Photo-Drama” no. Ebinom faa akwannuasa nyinaa so siw nkurɔfo kwan; na wɔmpɛ sɛ wɔbɛma wɔahwɛ sini no koraa. Bere bi anuanom yɛe sɛ wɔrekoyi sini no wɔ baabi, nanso asɔfo a wɔwɔ hɔ maa wodum kanea.
Nea wɔyɛe nyinaa ankosi hwee efisɛ baabiara a woyii “Photo-Drama” no biara, nnipa puw bɛhwɛe; wɔannye wɔn sika biara. Da biara na woyi “Photo-Drama” yi wɔ nkurow bɛyɛ 80 so wɔ United States. Nnipa pii ho dwiriw wɔn efisɛ na eyi ne bere a edi kan a wɔrehwɛ sini a kasa wom. Ade biako a wohui wɔ sini no mu ne akokɔ ba bi a ɔrepue fi kosua mu ne nhwiren bi a ɛrehan. Nneɛma a na nyansahu ama apue daa no adi sɛ ampa Yehowa nyansa nni ano. Sɛnea yedii kan kae mfiase no, bere a obi huu Onua Russell wɔ sini no mu sɛ ɔde “Photo-Drama” no reto gua no, ɔkae sɛ: “Eyi deɛ, ɔsɛ Onua Russell sen sɛnea ɔte ankasa mpo!”
EDII AKOTEN WƆ BIBLE NKYERƐKYERƐ MU
Owura bi a ɔkyerɛw nhoma ne sini ho nsɛm a ɔde Tim Dirks kae sɛ “Photo-Drama” no yɛ “sini a kasa wom, nnipa keka wɔn ho na mfonini a ɛyɛ fɛ wom. Sɛ yɛbɛka a, na sini yi sɛso bi mmae da.” Ná nkurɔfo ayɛ sini ansa na “Photo-Drama” no reba deɛ, nanso na sini biara mmae a saa nneɛma a yɛabobɔ din yi a ɛma “Photo-Drama” no da nsow no nyinaa bi wom. Bible mu sini paa deɛ, na ebiara mmɛn no koraa. Afe a edi kan no nko ara, nnipa bɛyɛ ɔpepem akron na wɔhwɛɛ sini no wɔ North America, Europe, Australia, ne New Zealand. Ná nnipa dodow saa nhwɛɛ sini biara saa da!
Wodii kan yii “Photo-Drama” no January 11, 1914, wɔ New York City. Bosome ason akyi na Wiase Ko I no pae gui. Nanso nnipa kɔɔ so ara hwɛɛ “Photo-Drama” no wɔ wiase mmaa nyinaa. Sini no ho nsɛm bi kyerɛɛ nhyira a Ahenni no de bɛba, na eyi kyekyee nkurɔfo werɛ saa bere no. Afe 1914 mu no, sɛ yɛreka ade a ɛmaa nnipa nyaa anidaso paa a, na ɛyɛ “Photo-Drama” sini no.
[Kratafa 32 adaka]
Bere a 1914 repenpɛn so no, Bible Asuafo no (I.B.S.A.) maa wɔn homene so sɛ wɔbɛyɛ asɛnka adwuma no wɔ wiase nyinaa. Enti wɔyɛɛ “Photo-Drama of Creation” no. Sika a ɛkɔɔ mu ne ɛbere a egyee deɛ yɛnka
[Asɛm a wɔafa aka wɔ kratafa 32]
“Efi nsoromma bɔ so kosi Kristo Mfirihyia Apem Nniso so ho mfonini nyinaa wom.”—F. Stuart Barnes, 1914 na wadi mfe 14
[Kratafa 32 mfonini]
Wɔsan sini no mu a, ahama no nyinaa tenten bɛyɛ akwansin abien. Ná apaawa no yɛ 26 ɛnna mfonini no bɛyɛ 500. Wɔtetee anuanom ma woyi toatoam pɛpɛɛpɛ
[Kratafa 31 mfonini]
Anuanom a wogye ahɔho kyekyɛɛ nhomawa a “Photo-Drama” mfonini wom mpempem
Obiara a ɔbɛhwɛɛ sini no nyaa baagye bi a abofra Yesu mfonini wɔ so. Sɛ obi bɔ baagye no a, ɛkae no sɛ ɛsɛ sɛ ɔyɛ “asomdwoe ba”
[Kratafa 31 mfonini]
Wodii kan yii “Photo-Drama” no January 11, 1914, wɔ New York City adehwɛbea ha. Saa bere no na ɛyɛ International Bible Students Association no dea
[Kratafa 32 mfonini]
Anuanom de “Photo-Drama” ahorow 20 kyinii North America yii wɔ mmeae pii
twi_Latn zul_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk unk unk twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn lin_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn tum_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn